Etienne Roché van Heerden is 'n Suid-Afrikaanse skrywer. Hy is op 3 Desember 1954 in Johannesburg gebore as die seun van Gerrie, 'n Afrikaanse skaapboer, en Doreen, 'n Engelssprekende wiskundeonderwyseres. Hy het grootgeword op twee plase (waarvan een geleë is teen die berg gelyknamig aan sy roman Toorberg in die distrik Graaff-Reinet). Ná die dood van sy vader het die gesin na Stellenbosch verhuis waar Van Heerden aan die Paul Roos Gimnasium gematrikuleer het. Ná 'n jaar in die Suid-Afrikaanse Vloot het hy aan die Universiteit van Stellenbosch (waar hy ook lid is van D.J. Opperman se Letterkundige Laboratorium) studeer en hy die grade B.A. (Regte), LL.B. en honneurs (cum laude) in Afrikaans en Nederlands behaal het. Hy het ook 'n meestersgraad aan die Universiteit van die Witwatersrand en 'n Ph.D. aan die Rhodes-universiteit behaal. Sy loopbaan het al verskeie kinkels gehad: in 1983 is hy as prokureur toegelaat, waarna hy as prokureursklerk in Bellville gaan werk het; daarna het hy by 'n reklamefirma in Kaapstad gaan werk; en daaropvolgens het hy 'n lektoraat aan die Universiteit van Zoeloeland aanvaar om homself meer tyd vir sy skryfwerk te gun.


Drama is die besondere modus van fiksie verteenwoordig in toneelspel. Die term is afkomstig van die Griekse woord δρᾶμα, drama wat "aktiwiteit" beteken, en weer afgelei is van die werkwoord vir "om te doen" of "om op te tree" (Grieks: δράω, draō). Die opvoer van drama in die teater, uitgevoer deur akteurs op ’n verhoog voor ’n gehoor, voorveronderstel samewerkende metodes van produksie en ’n kollektiewe vorm van ontvangs. Die vroeë moderne tragedie Hamlet (1601) deur Shakespeare en die klassieke Ateense tragedie Koning Oedipus (c. 429 v.C.) deur Sophokles val onder die meesterwerke van die dramakuns. ’n Moderne voorbeeld is Long Day's Journey Into Night deur Eugene O'Neill (1956). Die twee maskers geassosieer met drama verteenwoordig die tradisionele genre-onderskeiding tussen komedie en tragedie. Dit is simbole vir die Ou Griekse muses, Talia en Melpomene. Talia was die muse van komedie (laggende gesig), terwyl Melpomene die muse van tragedie was (huilende gesig).


Eutrofikasie of voedingstofverryking verwys na die stadige toename in die konsentrasie van fosfor, stikstof en ander plantvoedingstowwe. Dit kan natuurlik voorkom, maar dit gebeur ál meer en meer weens menslike aktiwiteite. Die toename in fosfor en stikstof lei tot groot biologiese aktiwiteit en hoë konsentrasies plankton. Eutrofikasie veroorsaak dat water groen en troebel raak en dat die volume van water verklein weens die ophoping van organiese materiaal. Eutrofiese mere sal natuurlikerwys 75 g – 250 g koolstof per vierkante meter per jaar produseer, terwyl mere wat eutrofikasie weens menslike aktiwiteite ondergaan 75 g – 750 g koolstof per vierkante meter per jaar kan produseer. In Suider-Afrika is daar baie damme wat eutrofies raak. 'n Voorbeeld is die Karibadam in Zimbabwe, waar 'n dik, groen varinglaag, bekend as die watervaring, dikwels die oppervlak bedek. Die suurstofkonsentrasie in die onderste water is só laag dat die visse begin vrek. Dit is nie slegs varswatergebiede wat eutrofikasie ondergaan nie, maar ook kusgebiede kan deur dié proses getref word. Op 'n globale skaal is die inset van organiese materiaal deur riviere na die oseane vandag twee keer soveel as in prehistoriese tye, en die byvoeging van stikstof en fosfor lei ook tot eutrofikasie van marienestelsels.


VfL Frohnlach is 'n sportklub uit Ebersdorf bei Coburg in die deelstaat Beiere in Duitsland, veral bekend vir sy sokkerafdeling. Benewens sokker het die klub ook 'n vlugbalafdeling. Frohnlach is 'n dorpsdeel van Ebersdorf bei Coburg. Die klub is in 1919 gestig as SC Arminia Frohnlach. In 1925 is daar met Turnverein Frohnlach saamgesmelt waarna die huidige naam die eerste keer aangeneem is. Die klub is in 1933 deur die Nazi’s ontbind as 'n arbeidersvereniging en eers weer in 1945 herstig as TV Frohnlach. Die klub is egter kort daarna deur die Geallieerdes ontbind en later daardie jaar weer opgerig as Allgemeine Sportvereinigung Frohnlach. In 1948 is die huidige naam weer aangeneem. Frohnlach het in die laat 1970’s begin opgang maak nadat die nyweraar Willi Schillig as hoofborg en president op die toneel verskyn het. Tussen 1978 en 1980 is die klub drie seisoene in 'n ry gepromoveer en in 1980 is die hoofrondte van die DFB-Pokal gehaal. Die klub se tuisveld was oorspronklik bekend as die Sportplatz am Wirtsteich, maar na die oprigting van die hoofpawiljoen in 1980 is die veld herdoop as die Waldstadion am Wirtsteich.


Gluone is "boodskapperdeeltjies" wat tussen kwarke reageer en hulle in pare en drie-drie aan mekaar "plak". Sedert die begin van die 20ste eeu het fisici dit reggekry om die vyf materielae soos die skille van 'n ui af te dop. Eers die buitenste molekulêre laag, dan volg die atomiese laag, die kernlaag, die hadronlaag (waarvan nukleone lede is), en die kwarklaag. Elkeen van die "skille" is deur versnellers en ander instrumente blootgelê. M. Gell-Mann (1962). "Symmetries of Baryons and Mesons". Physical Review. 125 (3): 1067–1084. Bibcode:1962PhRv..125.1067G. doi:10.1103/PhysRev.125.1067. W.-M. Yao; et al. (Particle Data Group) (2006). "Review of Particle Physics" (PDF). Journal of Physics G. 33 (1): 1. arXiv:astro-ph/0601168. Bibcode:2006JPhG...33....1Y. doi:10.1088/0954-3899/33/1/001. F. Yndurain (1995). "Limits on the mass of the gluon". Physics Letters B. 345 (4): 524. Bibcode:1995PhLB..345..524Y. doi:10.1016/0370-2693(94)01677-5. Wikiwoordeboek het 'n inskrywing vir gluon.


Türkiyemspor Berlyn is 'n sokkerklub uit Berlyn, die hoofstad van Duitsland. Die klub is in 1978 gestig deur 'n groep jong spelers wat vriendskaplike wedstryde gespeel het as Kreuzberg Gençler Birliği (Kreuzberg Jeugvereniging). Kreuzberg is 'n stadsdistrik van Berlyn. Die klub is formeel in 1983 geregistreer as BFC Izmirspor, vernoem na die Turkse stad Izmir, waarmee baie van die destydse spelers bande gehad het. Die klub is van die begin af finansieel ondersteun deur klein besighede vanuit die Turkse immigrantegemeenskap van Berlyn en in 1987 het die span sy naam verander na Türkiyemspor Berlyn. Die klub het in 1988, 1990 en 1991 die DFB-Pokal gehaal en in 1991 tot die tweede rondte gevorder. In die 1990/91-seisoen het die klub promosie na die 2. Bundesliga gemis deurdat hulle gestraf is vir die gebruik van 'n ongemagtigde speler. Nadat hulle gedwing is om drie wedstryde oor te speel, het hulle net 'n gelykopuitslag in die laaste wedstryd van die seisoen nodig gehad. Die span het egter met 0-5 teen Tennis Borussia Berlyn verloor, wat toe gepromoveer het ten koste van Türkiyemspor.


'n Sonsverduistering vind plaas soos deur Thales voorspel. Zhou jian wang word koning van die Zhou-dinastie in China. Die Koninkryk van Urartu word deur die Meders verower.


hellogoodbye is 'n power pop-musiekgroep wat in 2001 gevorm het vanuit Huntington Beach, Kalifornië, VSA afkomstig is. Hulle beskik tans oor 'n platekontrak met Drive-Thru Records waaronder hulle hul eerste vollengte-album in 2006 uitgereik het, naamlik Zombies! Aliens! Vampires! Dinosaurs!, asook hul eerste DVD, OMG HGB DVD ROTFL. In 2005 het hulle op MTV se The Real World: Austin verskyn en ook MTV2 se Dew Circuit Breakout gewen. hellogoodbye is in 2001 as 'n opneemprojek deur Huntington Beach High School-leerder Forrest Kline geloods. Met die hulp van sy maat Jesse Kurvink het Kline sintetiese power pop-liedjies op sy rekenaar begin opneem, aanvanklik met die doel om hul vriende te vermaak. Hellogoobye se aanhangertal het stewig begin groei nadat ál hoe meer van hul liedjies op MP3.com begin verskyn het. In totaal het elf liedjies, wat hulle aanvanklik net vir vriende op CDs geskryf het, op die webtuiste opgeduik onder die album The Parachute EP. Hierdie liedjies het toe later as demos vir hul daaropvolgende kortspeler en vollengte album gedien.


'n Kontrak is 'n regsgeldige ooreenkoms tussen twee of meer mense binne die perke van hul kontraktuele bevoegdheid. Mense wat 'n kontrak met mekaar aangaan, moet die ernstige voorname hê om 'n wetlike verpligting te skep. Hulle moet sodanige voorneme ook duidelik aan mekaar stel. Ooreenkomste tussen mense in die sakewêreld hoef nie altyd op skrif te wees nie, maar dit is veiliger om dit wel op skrif te doen. Daar is baie min tipes kontrakte in Suid-Afrika wat op skrif moet wees. Voorbeelde hiervan is: 'n Koopkontrak by onroerende eiendom, 'n borgkontrak, en 'n leerkontrak. 'n Eenvoudige ooreenkoms van een bladsy kan maklik sonder regshulp opgestel word. Die regte en verpligtinge van ál die betrokke partye vloei uit elke kontrak voort. Regsgeldige kontrakte kan nie aangegaan word oor dinge wat deur die Wet verbied word nie. Kontrakte kan dus nie aangegaan word om 'n misdaad te pleeg of iemand as 'n slaaf te verkoop nie. Sien Handelingsbevoedheid. Die mense wat die kontrak aangaan moet handelingsbevoegdheid hê. Dít is die bevoegdhied wat deur die Wet aan mense toegeken word om geldige dade uit te voer.


Die vryemarkekonomie, ook die markekonomie genoem, is een van die ekonomiese stelsels wat die mens vir die oplossing van sy ekonomiese vraagstukke in gebruik geneem het. Dit is 'n stelsel waarin die meeste produkte en dienste wat in 'n gemeenskap in aanvraag is, deur private winsstrewende ondernemings verskaf word. Dié stelsel funksioneer op die volgende grondslag: Die lede van die gemeenskap mag bates besit en winste daarop verdien. Die toewysing van hulpbronne word deur vrye markte bewerkstellig. Die lede van die gemeenskap het vrye keuse van produkte, dienste, woonplekke en loopbane. Die staat beperk sy inmenging in die stelsel tot 'n minimum. In die vryemarkekonomie word 'n bepaalde waarde geheg aan die reg van die individu om eiendom soos grond, geboue, toerusting of voertuie te besit, asook die reg om 'n inkomste daaruit te vedien. Dit is dan ook die dryfskrag agter die vryemarkekonomie: dit spoor individue en entrepreneurs aan om selfs meer te besit en om deur die produktiewe aanwending van hul bates of hul kapitaal 'n wins te maak. In die najaging van maksimum winste word hierdie kapitaal, wat eintlik neerkom op die gemeenskap se hulpbronne, so produktief moontlik aangewend.


SC Hauenstein is 'n sokkerklub uit Hauenstein in die deelstaat Rynland-Palts in Duitsland. Die klub is op 24 Maart 1919 in die gastehuis Zum Schwan in Hauenstein gestig. In 1930 is daar met DJK Hauenstein saamgesmelt. Die klub is in die 1934/35-seisoen deur die Nazi’s ontbind, maar is na die Tweede Wêreldoorlog weer herstig. Op 26 Junie 1946 het die klub met TV Hauenstein saamgesmelt om Sportgemeinschaft Hauenstein te vorm, maar op 10 Maart 1950 het die klub ontbind. Die klub is 7 dae later weer herstig, maar met die ou naam, SC Hauenstein. Sedert die tennisafdeling in 1996 onafhanklik geword het, is die klub 'n suiwer sokkerklub. Die klub se beste seisoen was 2003, toe daar tweede geëindig is in die Oberliga Suidwes en die klub tot die voorlaaste wedstryd in die wedloop om die eerste plek was. Amptelike klubwerf The Abseits Guide to German Soccer


BFC Preussen is 'n sportklub uit Berlyn, die hoofstad van Duitsland, veral bekend vir sy sokkerafdeling. Behalwe sokker het die klub ook afdelings vir handbal, vlugbal, atletiek, gimnastiek en yshokkie. Die klub was een van die stigterslede van die DFB in Leipzig in 1900. Die klub is op 1 Mei 1894 gestig as BFC Friedrich Wilhelm deur spelers wat 'n bestaande klub, Berliner Thor- und Fussball Club 1894 Helvetia, verlaat het. Die klub het die Berlynse kampioenskapseindstryd gehaal in 1898 en die titel gewen in 1899, 1900, and 1901. Ongelukkig was die eerste uitspeelwedstryde om die Duitse titel eers vanaf 1902 gehou. Die klub het egter weer die Berlynse titel gewen in 1910 en 1912 en hierdie keer kon hulle deelneem aan die Duitse kampioenskapsuitspeelwedstryde. Preussen het beide kere die kwarteindstryd gehaal en is toevallig altwee kere uitgeskakel deur Holstein Kiel. Die klub het op die eerste vlak van die Duitse sokkerstruktuur bly deelneem tot met die oprigting van die Gauliga-stelsel in 1933, maar kon nog nooit weer hierdie hoogtes bereik nie. Die klub kon wel in die 1970’s twee seisoene in die Regionalliga deurbring (destyds die tweede vlak) en het in 1980 byna die 2.


FC Eintracht Rheine is 'n sportklub uit Rheine in die deelstaat Noord-Rynland-Wesfale in Duitsland, veral bekend vir sy sokkerafdeling. Behalwe sokker, het die klub ook 'n tennisafdeling. Die klub het op 10 Junie 1994 ontstaan deur die samesmelting van VfB Rheine en SG Eintracht Rheine. Die klub het 'n ingewikkelde geskiedenis van samesmeltings, metVfB wat uit 18 voorgangers ontstaan het wat deur die jare sedert 1907 met mekaar saamgesmelt het en SG uit 5 voorgangers sedert 1920. Die klub se beste prestasie was 'n derde plek op die punteleer van die Oberliga Wesfale in die 2001/02-seisoen. Verder het die klub in 2003 die hoofrondte van die DFB-Pokal gehaal. Amptelike klubwerf


Katapleksie word gekenmerk deur 'n skielike verlies aan spiertonus. Dit kom voor saam met narkolepsie. Hierdie artikel is ’n saadjie. Voel vry om Wikipedia te help deur dit uit te brei.


'n Prefektuur is een van 'n aantal verskillende 'n administratiewe onderafdelings van 'n land wat histories in die Romeinse Ryk gebruik is en vandag in Frankryk, voormalige Franse kolonies, Italië, Brasilië en Griekeland gebruik word. In Frankryk verwys die term vandag gewoonlik na die administratiewe hoofstad van 'n département of 'n région (gewes). Dit is ook die Afrikaanse naam vir onderafdelings van Japan en Antieke en moderne China. Die Praetoriaanse Prefekture (Latyn: praefectura praetorio, Grieks: ἔπαρχότητα των πραιτωρίων of ὑπαρχία των πραιτωρίων) is in die laat-Romeinse Ryk ingevoer as die grootste administratiewe onderafdelings van die ryk. Dit het in die tydperk van die Tetrargie ontstaan. Elkeen van die vier heersers is verantwoordelikheid vir die administrasie van afsonderlike gebiede toegeken. 'n Praetoriaanse prefek is in elke gebied aangestel wat as stafhoof gedien het beide militêre en administratiewe magte. Onder Konstantyn die Grote is die amp verander tot 'n suiwer administratiewe amp onder die keiser.


Lukraaketaar is 'n Afrikaanse Suid-Afrikaanse akoestiese musiekgroep wat uit twee lede bestaan, Pierre Greeff en Alwyn Kotzé. Hulle beskryf hul lirieke as "sielvolle woorde" en hul musiek as "akoesties met skop". Die groep se naam, Lukraaketaar, is 'n kombinasie van twee woorde: lukraak, wat beteken toeval, geluk, na willekeur; en ketaar, wat volgens hulle 'n woordspeling op "kitaar" en "kommentaar" is. Lukraaketaar is bekend vir hul uitgesprokenheid en retoriese vrae in hul lirieke. Toe Kotzé en Greeff mekaar op Stellenbosch ontmoet het, was dit die begin van Lukraaketaar. Die twee vriende ken mekaar al meer as vier jaar en het nog altyd 'n passie vir musiek gedeel. Hulle skryf meestal saam aan hul liedjies en musiek en hoop dat hul eerste sewesnitkortspeler, Fop Genade, mense se lewens positief sal beïnvloed. In hul musiek sing Pierre laag en Alwyn baie hoog. Na 'n hiaat het Lukraaketaar in 2019 by die Liefde by die Dam-konsert by Meerendal in Durbanville, Kaapstad opgetree. Hulle het die verhoog met Loki Rothman gedeel.


Die kat of huiskat is een van die oudste troeteldiere van die mens. Dit is ’n klein, gewoonlik harige, vleisetende soogdier wat tot die biologiese familie Felidae (katagtiges) behoort. Die ou wetenskaplike naam was Felis domesticus, maar is later vervang deur Felis catus of soms Felis silvestris catus. Mense hou katte aan vir geselskap en hul vermoë om klein knaagdiere soos muise en rotte te vang. Katte is al minstens 9 500 jaar deel van die mens se lewe en is vandag die gewildste troeteldier. Hulle word om dié rede feitlik oral ter wêreld aangetref. Katte se anatomie is dieselfde as dié van ander lede van die Felidae-familie. Hulle het sterk, buigbare lywe, vinnige reflekse, skerp naels wat teruggetrek kan word en tande wat aangepas is om klein prooi dood te maak. Hulle kan besonder goed hoor en in die donker sien. Hulle kan klanke van ’n hoë frekwensie hoor wat die mens nie kan nie. Hul reukvermoë is ook baie beter. Hoewel hulle alleen jag, is katte baie sosiale diere en kan op verskeie maniere kommunikeer, soos deur te miaau, spin, sis en grom, asook deur feromone (chemiese afskeidings) en hul liggaamshouding.


'n Bed is 'n meubelstuk wat gebruik word om op te slaap. Dit bestaan tipies uit 'n staanstuk, met 'n matras en beddegoed daarop (soos kussings, lakens en dekens). Beddens word meestal in slaapkamers aangetref, maar mens kry ook opslaanbare bed-banke waarop beide gesit en geslaap kan word. Hoewel dit nie die primêre gebruik vir 'n bed is nie, word dit soms vir ander doeleindes ingespan, as voorbeeld kan kinders daarop rits en volwassenes kan dit vir seksuele omgang gebruik. Die woord bed word ook as 'n eenheidsmaat gebruik as daar na die kapasiteit van byvoorbeeld 'n hospitaal of ouetehuis verwys word. Stapelbed Enkelbed Dubbelbed Kot Hemelbed Wikiwoordeboek het 'n inskrywing vir bed. Hierdie artikel is ’n saadjie. Voel vry om Wikipedia te help deur dit uit te brei.


Straling (of radiasie) is energie wat in die vorm van deeltjies of elektromagnetiese golwe deur die ruimte beweeg. Die woord “straling” verwys na baie vorme van energie, soos lig, warmte, radiogolwe, mikrogolwe, X-strale, radar, ensovoorts. Straling is ook die algemene naam vir die soort energie wat deur radioaktiewe atome soos uraan en torium afgegee word. Daar word na hierdie tipe straling as ioniserende straling verwys, omdat dit genoeg energie het om elektrone te verwyder uit atome in die materiale wat dit binnedring, soos byvoorbeeld die menslike liggaam. Hierdie artikel is ’n saadjie. Voel vry om Wikipedia te help deur dit uit te brei.


Hoofddorp is 'n dorp in die Nederlandse provinsie Noord-Holland en die hoofdorp van die Haarlemmermeer-munisipaliteit. Die stad het 73 383 inwoners (2011). Hierdie artikel is ’n saadjie. Voel vry om Wikipedia te help deur dit uit te brei.


Germania Schöneiche is 'n sokkerklub uit Schöneiche in die deelstaat Brandenburg in Duitsland. Die klub het oorspronklik in 1894 ontstaan as MTV Germania Kleinschönbeck Schöneiche, 'n gimnastiekklub. Na die Tweede Wêreldoorlog is die klub herstig as SG Schöneiche en tipies aan die DDR is die naam hierna verskeie kere verander: BSG Lokomotive Schöneiche, BSG Motor Friedrichshagen, BSG Motor Ostend, BSG Empor Köpenick, TSG Schöneiche en uiteindelik BSG ZBE Landbau Schöneiche. Die huidige naam is na die hereniging van Duitsland aangeneem. Die klub het sy grootste prestasie in 2004 gelewer deur die Brandenburgpokal te wen en daarmee vir die hoofrondte van die DFB-Pokal te kwalifiseer, waar daar in die eerste rondte met 1-2 teen TSV 1860 München verloor is. Klaarblyklik tans (status 30/6/07) geen amptelike klubblad nie.


Die letter, B - b, is die tweede letter van die Latynse alfabet en kan na een van die volgende onderwerpe verwys: b, is in die SI stelsel die simbool voor die breedte (sien meetkunde). B, die chemiese element: borium.


'n Vuurtoring (of ligtoring) is 'n hoë struktuur, gewoonlik 'n toringgebou, wat lig uitstraal. Skepe ter see gebruik vuurtorings as 'n navigasie-hulpmiddel ter see. Hulle word gewoonlik by rotsagtige en gevaarlike gebiede langs die kus gebou om te help dat skepe snags hierdie gebiede kan vermy, en veilig daar rondom kan navigeer. Die lig word verskaf deur 'n sterk lamp met 'n lensstelsel wat die lig konsentreer. Die lig roteer sodat skepe dit as 'n periodiese flits waarneem. Voor elektrisiteit en lampe beskikbaar was, het mense vuur in die torings gemaak. Bykans alle vuurtorings is deesdae outomaties en onbeman. Die ligbron in 'n vuurtoring staan bekend as die "lamp" (of elektries of aangevuur deur olie of vloeibare brandstof) en die lig word gekonsentreer deur die "lens" of "optiese stelsel". Die oudste vorm van 'n ligbron vir vuurtorings was oop vure en later kerse. Die Argand holpitlamp en paraboliese weerkaatser is rondom 1781 in Europa ontwikkel. In die VSA is pitlampe en walvisolie as die ligbron gebruik totdat die Argand paraboliese weerkaatser in 1810 deur Winslow Lewis in die VSA bekendgestel is.


SV Rooiwit Hasborn-Dautweiler is 'n sokkerklub uit Tholey in die deelstaat Saarland in Duitsland. Hasborn-Dautweiler is 'n dorpsdeel van Tholey. Die klub is in Junie 1920 by die dorpskerk gestig en het in 1964 die eerste keer die 1. Amateurliga Saarland gehaal, destyds die derde vlak. Die klub se grootste prestasie was om die tweede rondte van die DFB-Pokal te haal in 1974, waar die klub in 'n wegwedstryd met 0-3 teen VfL Borussia Mönchengladbach verloor het. Die klub het by nog twee geleenthede, in 1991 en 2007, die hoofrondte van die DFB-Pokal gehaal. Amptelike klubwerf


TSV Crailsheim is 'n sportklub uit Crailsheim in die deelstaat Baden-Württemberg in Duitsland, veral bekend vir sy sokkerafdeling. Behalwe sokker, het die klub ook afdelings vir onder meer handbal, basketbal, vuisbal, skerm, tennis, tafeltennis, judo, atletiek, swem, dans, Duitse Ju Jutsu en fietsry. Die klub se basketbalspan ding mee in die 2. Basketbal Bundesliga-Suid en die vroue-sokkerspan in die Vroue-1. Bundesliga. Die klub is een van die oudtstes in die deelstaat en het in 1846 ontstaan as die gimnastiekklub TV Crailsheim. Die sokkerafdeling het later onafhanklik geword as SV Crailsheim, maar 'n paar dekades later weer by die hoofklub aangesluit wat van daar af as TSV Crailsheim (die huidige naam) bekend gestaan het. Die klub se grootste prestasie was om tweede in die Oberliga Baden-Württemberg in 2004 te eindig. Amptelike klubblad Amptelike webwerf van die sokkerafdeling


Die Raad op Finansiële Dienste (RFD; Engels: Financial Services Board, FSB) is 'n onafhanklike instelling in Suid-Afrika wat deur wetgewing (Wet op die Raad op Finansiële Dienste 97 van 1990) daargestel is om die bankverwante finansiële dienste in Suid-Afrika te reguleer in die openbare belang. Die raad se kwaliteitsbestuurstelsel is ISO 9001 gesertifiseer. Die totstandkoming van die raad het gevolg op die aanbevelings van die Van Der Horst Komitee in 1990. Die Wet op Finansiële Advies en -Tussengangerdienste (Engels: FAIS - Financial Advisory and Intermediate Services Act) het in 2002 in werking getree en die raad se gesag is daarmee uitgebrei tot sekere aspekte van die optrede in die bankwese. Die wetgewing waarmee die Raad op Finansiële Dienste belas is om oor toesig te hou is: Wet op Pensioenfondse, 24 van 1956 Wet op Onderlinge Bystandsverenigings, 25 van 1956 Wet op Finansiële Instellings (Beskerming van Fondse), 28 van 2001 Wet op die Finansiële Toesig oor die Padongelukkefonds, 8 van 1993 Wet op die Toesig oor die Rasionalisering van Finansiële Instellings, 32 van 1996 Wet op Langtermynversekering, 52 van 1998 Wet op Korttermynversekering, 53 van 1998 Wet op Inspeksie van Finansiële Instellings, 80 van 1998 Wet op Handel met Voorkennis, 135 van 1998 Wet op Finansiële Advies en -Tussengangerdienste, 37 van 2002 Wet op die Beheer van Gesamentlike Bellegingsskemas, 45 van 2002 Wet op Sekuriteite Dienste, 36 van 2004 Amptelike webwerf Geargiveer 3 Augustus 2019 op Wayback Machine


'n Getal is 'n aantal of hoeveelheid wat in 'n syfer (soos 1, 2, 3, …), of 'n reeks daarvan, uitgedruk word. Getalle kan ook in woorde uitgedruk word, soos een, twee, drie,.... Getalle word gebruik om mee te tel en om somme mee uit te werk. Getalle kan ook vir ander doeleindes gebruik word, soos wanneer voorwerpe gemeet word. Wiskunde is 'n manier om getalle te gebruik om meer oor die wêreld te wete te kom en om nuwe goed mee te ontwerp. Getalle kan opgedeel in die volgende onderafdelings: Natuurlike getalle (N): 1; 2; 3; 4; 5; 6; 7; … Telgetalle (N0): 0; 1; 2; 3; 4; 5; 6; … Natuurlike getalle word weer verder onderverdeel in: Priemgetalle: 'n getal wat slegs deur homself en 1 deelbaar is: 2; 3; 5; 7; 11; 13; … Saamgestelde getalle: 'n getal met MEER as 2 faktore: 4; 6; 8; 9; 10;


Rome (Latyn en Italiaans: Roma [ˈroːma], luister (hulp·inligting)) is die hoofstad van Italië en die Italiaanse streek Latium (Italiaans: Lazio). Rome is in westelike Sentraal-Italië aan die Tiberrivier en naby die Tirreense See geleë. Met 'n oppervlakte van 1 285 km² en 'n bevolking van sowat drie miljoen binne die stadsgrense en vier miljoen in die agglomerasie is Rome die grootste stedelike nedersetting in Italië. Die enklawe van die Vatikaanstad is in die noordweste van die stadsgebied geleë. Rome se huidige stadsbeeld is oor 'n tydperk van sowat 3 000 jaar gevorm, met antieke Romeinse ruïnes soos die Colosseum en Forum Romanum asook enkele geboue wat bewaar gebly het soos die Panteon as stomme getuies van die stad se goue tydperk as caput mundi, die hoofstad van die wêreld, en administratiewe sentrum van die magtigste ryk wat ooit in Europa ontstaan het. 'n Ryk argitektoniese erfenis is aan Rome se latere funksie as setel van die Rooms-Katolieke Kerk te danke. Antieke en sakrale boukuns word aangevul deur 'n groot verskeidenheid wêreldlike geboue uit later styltydperke soos Renaissance en barok, waaronder kunsvolle piazza's (openbare pleine) en fonteine.


Sixtus II was die 24ste pous van die Rooms-Katolieke Kerk. Pous Sixtus II is waarskynlik van Griekse afkoms. Op 30 Augustus 257 volg hy Pous Stefanus I op. Op 6 Augustus 258 sterf hy die marteldood onder die vervolgings van keiser Valerianus saam met ses diakens (Januarius, Vincentius, Magnus, Stefanus, Felicissimus en Agapitus) terwyl hulle die mis opgedra het in die Callixtus katakombe. Eers in 260 word hy opgevolg deur Pous Dionisius. Die naam ‘Sixtus’ beteken in Latyn ‘sesde’, maar die Griekse betekenis van ‘Xystus’, ‘die beskaafde’ is meer waarskynlik. Hy is die eerste pous wat dieselfde naam as een van sy voorgangers gebruik het. In die kwessie oor die ketterdoop het hy versoening bewerkstellig met die heilige Cyprianus en die kerke in Afrika en die Midde-Ooste. Hy skryf die pouslike brief Ad Novatianum en ook 'n traktaat sonder naam. Sixtus II word geassosieer met Laurentius van Rome. Beide word as heiliges vereer. Hoewel Sixtus II die mees vereerde vroeë pous was, word Laurentius deesdae meer vereer. Sixtus is begrawe in die Callixtus katakombe.


Raducz is 'n dorp in Pole, tussen Łódź en Warskou in die woiwodskap Łódź. Dit is aan die Rawka-rivier geleë en het 'n bevolking van 30 in 2006 gehad. Hierdie artikel is ’n saadjie. Voel vry om Wikipedia te help deur dit uit te brei.


Venus Ebony Starr Williams (gebore 17 Junie 1980 in Lynwood, Kalifornië) is 'n Amerikaanse professionele tennisspeelster. Sy is 'n voormalige Wêreldnr. 1-speelster en het al 'n Olimpiese goue medalje asook 23 Grand Slam-titels gewen, waaronder sewe enkelspelle (waarvan vyf tydens die Wimbledon-kampioenskap), 14 vrouedubbelspelle en twee gemengdespelle. Williams is die ouer suster van die voormalige Wêreldnr. 1-tennisspeelster, Serena Williams; die susters het sedert 1998 31 professionele wedstryde teen mekaar gespeel, waarvan Venus 12 gewen het (Februarie 2021). Die Williams-susters is bekend vir hulle kragtige spel en Venus hou die rekord vir die vinnigste dienslag ooit deur 'n vroulike speler in 'n wedstryd: 206 km/h. Sy is tans die wêreld se nommer 76-damestennisspeler. Die tabel toon Venus Williams se prestasie tydens elk van die Grand Slam-toernooie in enkelspel vir vroue waaraan sy deelgeneem het: (en) "Venus Williams". Women's Tennis Association. Besoek op 22 Februarie 2021. (en) "Career Prize Money Leaders" (PDF). Women's Tennis Association. 22 Februarie 2021. Besoek op 22 Februarie 2021.


Nkulunkulu Mnikati wetibusiso temaSwati is die volkslied van Eswatini (voorheen Swaziland). Dit is 'n kompromie tussen Swazi- en westelike style van musiek en is ná die land se onafhanklikheidswording in 1968 aanvaar. Die lirieke is geskryf deur Fanyana Simelane, en die komponis van die tone was David Rycroft. "Swaziland". nationalanthems.info (in Engels). Geargiveer vanaf die oorspronklike op 8 November 2019. Besoek op 4 Oktober 2009. (en) Audio van die nasionale volkslied van Eswatini, met inligting en lirieke Hierdie artikel is ’n saadjie. Voel vry om Wikipedia te help deur dit uit te brei.


Biodiesel is 'n dieselbrandstof wat in die meeste bestaande dieselenjins gebruik kan word sonder om die enjins te verander. Dié diesel word gewoonlik uit plantaardige olies vervaardig. Hierdie artikel bespreek hoofsaaklik sulke dieselbrandstowwe wat vanuit plantaardige olies of dierevette deur middel van transesterifikasie vervaardig word. Biodiesel is bio-afbreekbaar en is nie giftig nie. Gewoonlik veroorsaak biodiesel omtrent 60% minder koolstofdioksied by verbranding as ander diesel wat van petroleum gemaak word. Dít is omdat biodiesel sélf van atmosferiese koolstofdioksied gemaak word tydens die proses van fotosintese in plante. Sommige motorvervaardigers is positief oor die gebruik van biodiesel, omdat dit die enjin minder beskadig as gewone brandstof. Vandag se infrastruktuur maak dit moontlik om biodiesel wyd beskikbaar te stel, en die verbruik en vervaardiging van hierdie brandstof is besig om vinnig toe te neem. Vulstasies maak biodiesel ál hoe geredeliker beskikbaar vir verbruikers, en 'n toenemende aantal vervoerstelsels gebruik reeds biodiesel as 'n byvoeging tot hul konvensionele diesel. Biodiesel is gewoonlik duurder as gewone petroleumdiesel, maar daar word verwag dat dit veel goedkoper sal word as gevolg van die stygende fossielbrandstofpryse en regeringsubsidies en die ekonomie van skaal in die vervaardiging daarvan.


TSV Großbardorf is 'n sportklub uit Großbardorf in die deelstaat Beiere in Duitsland, veral bekend vir sy sokkerafdeling. Die klub is in 1923 gestig met die huidige naam en het ook afdelings vir tafeltennis en kegelbal. Die klub het die eerste keer op die sokkerradar verskyn in 1993 toe die Beierse Landesliga Noord gehaal is en in 2003 is die Oberliga Beiere gehaal, 'n baie groot prestasie vir so 'n klein dorpie (minder as 1 000 inwoners – 31 Desember 2006). Amptelike klubblad


Olie mag na die volgende onderwerpe verwys: Lys van olieproduserende state, 'n lys van lande wat ruolie uit olieboorgate ontgin. Plantaardige olie, wat uit sade of ander plantaardige bronne verkry word. Ruolie, donkerbruin of groenerige vlambare vloeistof wat in die boonste strata van die aardkors voorkom. Wikiwoordeboek het 'n inskrywing vir olie.


Ichirō Mizuki (水木一郎 Mizuki Ichirou), gebore as Toshio Hayakawa (早川俊夫 Hayakawa Toshio) op 7 Januarie, 1948 in Tokyo is 'n Japannese sanger, komponis en akteur. Hy is veral bekend vir sy temaliedere van anime en tokusatsu. Ichirō Mizuki begin sy solo loopbaan in 1968, met die uitreik van sy eerste kortspeler "Kimi ni sasageru Boku no Uta" en dit lied was gekomponeer deur Kanae Wada. In 1971, begin hy temaliedere van anime en tokusatsu reekse sing. Van sy eerste anime liedjies "Genshi Shounen Ryuu ga Yuku" was uitreik as die temalied van Shotaro Ishinomori se anime produksie Genshi Shounen Rju. In 1999, tree hy op in die "1000-lied konsert" by die Kawaguchiko Stellar Theater, Yamanashi. Ichirō Mizuki sing 1000 liedjies in 24 uur tydens die konsert.


TSV Germania Windeck is 'n sportklub uit Windeck in die deelstaat Noord-Rynland-Wesfale in Duitsland, veral bekend vir sy sokkerafdeling. Die klub het in 2009 ontstaan met die samesmelting van FC Germania Dattenfeld, 1. Windeck FC en TSV Dreisel. Laasgenoemde twee klubs is beide in 1919 gestig en het altyd in die laer ligas meegeding. FC Germania Dattenfeld is in 1910 gestig en het die grootste deel van sy geskiedenis in die laer ligas deurgebring. Aan die begin van die 1990’s het dit nog op die laagste vlak in die Kreisliga C meegeding, toe die klub se fortuin begin verander het met die toetrede van 'n nuwe hoofborg. Dit het die eerste keer in 1999 op die Duitse sokkerradar verskyn met 'n promosie na die Landesliga. In 2001 is daar na die Verbandsliga gepromoveer en in 2007 het die klub sy grootste prestasie behaal deur na die Oberliga promosie te kry. Behalwe sokker, het die klub ook afdelings vir judo, tennis, gimnastiek en vlugbal. Amptelike klubblad


Nadat Narciso Yepes alreeds naam gemaak het as 'n eersteklas klassieke musikant het hy 'n stadium bereik waar die sessnaarkitaar se beperkings in konflik getree het met sy musikale visie. Hy was versteur deur die onegaligheid van die instrument se resonansie as gevolg van die simpatieke vibrasie van die botone van die bassnare. Sekere note (E, A, D, B) klink rond, verryk deur hierdie vibrasie, terwyl ander in vergelyking yl en arm klink, en ook meer geneig is tot staccato klank (die oomblink dat die vinger van die linkerhand verwyder word van die vingerbord). Yepes se idee om hierdie probleem op te los - 'n kitaar met kromatiese resonansie wat hy in 1963 ontwerp het met die hulp van José Ramirez - volg streng wetenskaplike en musikale logika. Deur vier addisionele snare by te voeg en hulle 'n baie spesifieke manier te stem - dit is C, B-mol, A-mol, en G-mol - word dieselfde resonansie verkry wanneer enige van die note op die vingerbord gespeel word, deur gebruik te maak van die mees prominente botone van die sewe bassnare (dit wil sê, meesal oktawe en vyfdes) wat in simpatie vibreer wanneer die ekwivalente noot elders op die vingerbord gespeel word.


Wa' was djy! is 'n musikale verhoogstuk wat aangebied is deur Natalia da Rocha se APPLAUZ!-teatergroep. Die eerste opvoering was in Kaapstad se KunsteKaap Arena-teater in laat Desember 2004. In die semi-outobiografiese stuk vertolk Natalia die herinneringe van "Angel" - 'n gewese ster - met die hulp van talentvolle jongmense wie sy uit agtergeblewe gemeenskappe fynpiek. Die musiekblyspel hersoek die woeste, kreatiewe musikale era van die negentiensestigs en -sewentigs en Kaapstad se Kleurlingmusieklegendes soos Jonathan Butler, Ronnie Joyce, Zane Adams, "The Rockets" en Abdullah Ibrahim voorheen bekend as "Dollar Brand". Een van Wa' was djy! se doelstellings is om aan desperate, hedendaagse jeug die moontlikheid van sukses ten toon te stel. Die Kunstekaapteater Kunstekaap Hulpbronsentrum Geargiveer 9 Augustus 2007 op Wayback Machine


Buite-Mongolië (Mongools: Ar Mongol, Mantsjoerys: Tulergi Monggo, Chinees: 外蒙古) was 'n politieke onderafdeling van die Qing-ryk. Dit het bestaan uit die volgende vier provinsies (aimags), van oos na wes: Chechen Khan (Chechen Khan, Setsen Khan) Töshiyetü Khan (Töshiyetü Khan, Tüsheet Khan) Sayin Noyan Khan (Sayin Noyan Khan, Sain Noyon Khan) Jasaghtu Khan (Jasaghtu Khan, Zasagt Khan) Die term word vandag soms steeds gebruik om na die land Mongolië te verwys omdat die grondgebied grootliks daarmee ooreenstem. Die historiese definisie het ook Tannu Uriankhai ingesluit, waarvan die grootste deel die huidige Republiek Tiwa in die Russiese Federasie beslaan. Dit het egter nie die moderne Mongoolse provinsies Khovd en Bayan-Ölgii ingesluit nie. Die naam Buite-Mongolië staan teenoor Binne-Mongolië (内蒙古; Nèi Měnggǔ), vandag 'n Mongoolse outonome gebied van die Volksrepubliek China. Die terme Buite- en Binne-Mongolie is administratiewe terme wat deur die Qing-disnastie (1644–1911) geskep is. Mongole self gebruik terminologie wat na die liggaam verwys, naamlik Övor ("boesem") vir Binne-Mongolië en Ar ("rug") vir Buite-Mongolië.


Religieuse en LaVeyaanse Satanisme Organisasies wat met Satanisme geassosieer word Kerk van Satan Eerste Sataniese Kerk Bekende figure Anton LaVey | Blanche Barton | Peter H. Gilmore | Peggy Nadramia | Karla LaVey Verwante konsepte Die Pad van die Linkerhand | Pentagonale Revisionisme | Suitheisme | Oorlewing van die Sterkste | Objektivisme | Might Is Right Boeke en publikasies The Satanic Bible | The Satanic Rituals | The Satanic Witch | The Devil's Notebook | Satan Speaks! | The Black Flame | The Church of Satan | The Secret Life of a Satanist | The Satanic Scriptures Peter H. Gilmore (24 Mei 1958) is in 2001 deur Magistra Blanche Barton as Hoëpriester van die Kerk van Satan benoem. Sy amptelike titel in die Kerk is Magus Peter H. Gilmore, Hoëpriester van die Kerk van Satan. As 'n verteenwoordiger van die Kerk van Satan het hy al verskeie kere onderhoude oor die onderwerp van Satanisme op televisie en radio gehad, onder meer op die TV-kanale The History Channel, BBC en The Sci-Fi Channel, asook in Bob Larson se Christelike radioprogram.


Zuid-Holland (letterlik in Afrikaans: Suid-Holland) is een van die 12 provinsies van Nederland en is in die weste geleë. Die provinsie het 'n bevolking van 3 726 000 in 2021 gehad en beslaan 'n oppervlakte van 3 308 km² met 'n bevolkingsdigtheid van 1 046 per km². Die hoofstad is Den Haag en die grootste stad is Rotterdam. Zuid-Holland bestaan uit 52 munisipaliteite: "Bodemgebruik; uitgebreide gebruiksvorm, per gemeente" (in Nederlands). Centraal Bureau voor de Statistiek. 2013. Geargiveer vanaf die oorspronklike op 16 Augustus 2014. Besoek op 28 Maart 2016. "Bevolkingsontwikkeling; regio per maand" (in Nederlands). Centraal Bureau voor de Statistiek. 2014. Geargiveer vanaf die oorspronklike op 16 Augustus 2014. Besoek op 28 Maart 2016. Wikimedia Commons het meer media in die kategorie Zuid-Holland. (nl) Amptelike webwerf van die provinsie Zuid-Holland Hierdie artikel is ’n saadjie. Voel vry om Wikipedia te help deur dit uit te brei.


Die Tapyt van Bayeux (Frans: la Tapisserie de Bayeux) is een van die beroemdste Europese kunswerke. Die tapyt (of tapisserie) is in die 11de of 12de eeu in Bayeux in die noorde van Frankryk gemaak. Dit is sowat 70 meter lank en 'n halwe meter hoog en verbeeld in 58 tonele die voorgeskiedenis van die Normandiese verowering van Engeland vanaf 1064 en die Slag van Hastings van 1066. Ondanks sy ouderdom van meer as 900 jaar is die tapyt steeds in 'n puik toestand en word in 'n museum in Bayeux, Frankryk, bewaar. Die tapyt wat van linnegoed gemaak en met gekleurde wol geborduur is, het in die tyd van sy ontstaan as 'n soort naslaanwerk vir ongeletterdes gedien: dit het baie min teks bevat en die historiese gebeurtenisse is in kleurryke prentjies uitgebeeld. Die prentjies wat deur geborduurde boompies en torings van mekaar geskei word is vir die geskiedkundiges waardevolle bronne aangesien hulle die besonderhede van die destydse kleding, kapsels, skepe, geboue en wapenrustings illustreer. Tydens die Franse Rewolusie is die waardevolle tapyt byna as 'n waseil gebruik, en daar ontbreek 'n klein stukkie aan die einde.


Camembert is 'n dorpie met 'n oppervlakte van 10,2 vierkante kilometer en 206 inwoners (2009) in die Franse département Orne (Basse-Normandie). Marie Harel het hier in 1791 vir die eerste keer die beroemde kaas Camembert gemaak. Inligting oor Camembert Hierdie artikel is ’n saadjie. Voel vry om Wikipedia te help deur dit uit te brei.


Calvados (of Eau de Vie de Cidre) is 'n distillaat (met meer as 40% alkohol) wat van Franse sider (cidre) gemaak word. Die sider bly in die vat op sy gis; die beste calva's, soos die Franses dit noem, word volgens die méthode Charentaise gedistilleer – 'n prosedure wat twee tot vier jaar kan neem. By die eerste distillasie ontstaan die sogenaamde petite-eau ("klein water") wat sowat een jaar in klein eikevate gestoor word. Sodoende kry dit sy helderbruin tot barnsteengeel kleur en sy tipiese boeket. Terwyl die appelsmaak langsamerhand verdwyn, kry die calva iets van die eikehoutsmaak by. Die meeste calva's word op klein plase gedistilleer wat hul eie stokery besit. Die naam Calvados sê niks oor die oorsprong van die produk nie. Slegs in die Normandiese Pays d'Auge word Calvados van oorsprong ("Appellation d'Origine Contrôlée", AOC) gebrand. Die stokerye is hier verplig om die sider twee keer (soos Cognac) te brand. Na sowat twee jaar mag die Calvados "Vieux" genoem word en drie sterre dra, en na drie jaar mag dit ook as "Vieille Réserve" bemark word.


Bastille kan na een van die volgende verwys: Bastille (kasteel) Bastille (musiekgroep) Bastilledag


Die Unie van Suid-Afrika (Engels: Union of South Africa, Nederlands: Unie van Zuid-Afrika) het op 31 Mei 1910 in Suider-Afrika tot stand gekom toe die vier selfregerende Britse kolonies Kaap de Goede Hoop, Natal, Transvaal en Oranjerivierkolonie verenig is. Die naam Unie het tot 31 Mei 1961 voortbestaan, toe die land 'n republiek geword het en met 'n nuwe grondwet tot die Republiek van Suid-Afrika hernoem is. Aanvanklik was die Unie 'n dominium binne die Britse Ryk. Dit beteken dat die Unie selfregerend met volle verantwoordelike bestuur was. Kortweg beteken verantwoordelike bestuur dat die regering die vertroue van wetgewende gesag van die land moes geniet. Mettertyd is die Unie se status binne die Ryk verhoog en eindelik het Suid-Afrika 'n vrygewes binne die Britse Statebond geword. Die voormalige kolonies het provinsies geword en is Kaap de Goede Hoop, Natal, Transvaal en Oranje-Vrystaat genoem. Die gedagte om kolonies van Brittanje te verenig was nie ’n nuwe een nie. In 1867 het die Verenigde Koninkryk se parlement die British North America Act goedgekeur.


Moldowa (Roemeens: Moldova, [molˈdova], luister (hulp·inligting), amptelik die Republiek Moldowa (Republica Moldova), voorheen Moldawië, is ’n land in Suidoos-Europa, grotendeels geleë tussen die Proet- en die Dnisterrivier. Dit word in die weste begrens deur Roemenië en verder deur Oekraïne. Die hoofstad is Chișinău (Russies: Kisjinef). Die land word beskou as een van die armstes in Europa. Die bevolking is oorwegend Moldowies (Sowjet-naam: Moldawies; ’n benaming wat ná die skeiding van die res van Moldawië in gebruik gekom het: die inwoners van Roemeense Moldawië word as Roemeniërs beskou). Daar is ook Oekraïense, Russiese en Gagaoesiese minderhede. Moldowa was tot in 1991 deel van die Sowjetunie as die Moldawiese Sosialistiese Sowjetrepubliek. Die grondgebied van die nuwe land kom ooreen met dié van die voormalige Sowjetrepubliek en gedeeltelik met dié van die ouer Bessarabië (wat tot die Tweede Wêreldoorlog Roemeens was). Slegs die suidelikste en noordelikste deel van Bessarabië behoort tot die Oekraïne, terwyl die gebied aan die linkeroewer van die Dnister, Transnistrië, nooit tot Bessarabië behoort het nie, maar volgens die grootste deel van die wêreldgemeenskap wel behoort tot die huidige Moldowa.


Klimaat (van oud-Grieks: κλίμα) is die gemiddelde toestand van die weer oor 'n tydperk van ten minste 30 jaar. In teenstelling hiermee is die weer die toestand van die atmosfeer op 'n gegewe oomblik in tyd. Die klimaat is die navorsingsveld van klimatologie. Aangesien die weer van dag tot dag sterk kan verander, is die gemiddelde waardes van die weer (soos gemiddelde temperatuur) nie die enige mate vir klimaat nie, en word frekwensieverdelings, ekstreme waardes, modale waardes en standaardafwykings ingespan. Die klimaat op 'n bepaalde plek op aarde is onderhewig aan die gesamentlike effek wat die weerstoestande op daardie plek het en aan die reëlmaat waarmee die toestande hulle voordoen. Die prosesse in die onderste gedeelte van die atmosfeer onder die invloed van sonenergie speel 'n vername rol in die twee belangrikste klimatologiese faktore, naamlik die heersende temperature en die feit dat daar reën val. Die temperatuur hang veral af van die hoek waarteen die son se strale op die aarde inval en hou daarom verband met die breedtegrade of die posisie van 'n bepaalde plek ten opsigte van die son.


Ondernemingsargitektuur is 'n tydgeordende, dinamiese ontwerp van 'n onderneming in sy geheel, wat: gebaseer is op 'n verlangde toekomsvisie en migrasieplan opgestel is volgens 'n gemeenskaplike stel riglyne, beginsels en basiese boustene, beoog om 'n bepaalde gemeenskaplike ondernemingsbevoegdheid te vestig die onderneming se kompeterend fiksheid verhoog, risiko's bestuur en rykdom skep. prioritiseer in watter volgorde verbeterings geïmplementeer word. 'n Ondernemingsargitektuur bestaan uit verskeie domeine wat die volgende insluit: Besigheidsargitektuur Prosesargitektuur Inligtingsargitektuur Data-argitektuur Sekuriteitsargitektuur Integrasieargitektuur Toepassingsargitektuur Tegnologiese argitektuur Bedryfstelselargitektuur Bedienerargitektuur Netwerkargitektuur Diensgeoriënteerde argitektuur Bedryfsingenieurswese Inligtingstegnologie


Diensgeorienteerde argitektuur is 'n integrasie argitektuur gebaseer op die benutting van Internetdienste. 'n Inligtingstegnologie domein van ondernemingsargitektuur wat begin belangstelling wek het in 2004. Die argitektuur word in 2005 beskou as die mees gevorderde basis vir besigheidsoutomatisering deurdat dit gebruik maak van al die internetstandaarde. Die doelwit wat nagejaag word deur hierdie benadering is om nuwe vlakke van buigsaamheid, aanpasbaarheid en kompleksiteit baas te raak. 2006, Service-Oriented Architecture Compass – Business Value, Planning and Enterprise Roadmap. By Norbert Bieberstein, Sanjay Bose, Marc Fiammante, Keith Jones, Rawn Shah. ISBN 978-0-13-187002-4 2004, Service -Oriented Architecture – A field guide to integrating XML and Web Service. By Thomas Erl, Pearson Education,Inc. Hierdie artikel is ’n saadjie. Voel vry om Wikipedia te help deur dit uit te brei.


Louis Armstrong Bix Beiderbecke Charlie Shavers Fats Navarro Dizzy Gillespie Clifford Brown Miles Davis Freddie Hubbard Don Ellis Blue Mitchell Chet Baker Lee Morgan Hierdie artikel is ’n saadjie. Voel vry om Wikipedia te help deur dit uit te brei.


Hiiumaa is op een na grootste eiland van Estland. Dit is 1024 km2 groot en het 12 000 inwoners. Dit is noord van die groter Saaremaa in die Oossee geleë. Die hoofdorp is Kärdla aan die noordkus, wat ook die hoofstad van die provinsie (maakond) Hiiumaa is. Die eiland, wat in Duits en in Sweeds Dagö heet, vorm 'n geheel met die kleiner Kassari, wat deur middel van twee walle met Hiiumaa verbind is. Hiiumaa is ook relatief dig bebos en dunbevolk. Die meeste inwoners woon in die dorpies langs die kus. Die hoogste punt op die eiland (68,5 m) lê op die westelike skiereiland Kopu, waar mens ook die vernaamste besienswaardigheid van Hiiumaa vind: 'n vyftiende-eeuse vuurtoring. Hiiumaa is armer aan kultuurhistoriese besienswaardighede as die buureiland Saaremaa. Daar is een veertiende-eeuse kerk in Pühalepa. Hiiumaa speel wel 'n opmerklike rol in die Estiese musiekgeskiedenis: sowel die vroeë twintigste-eeuse komponis Rudolf Tobias as die teenwoordige buite Estland ruim bekende Erkki-Sven Tüür is daar gebore. Bowendien speel die dorpie Reigi 'n hoofrol in Estland se bekendste opera, Die pastoor van Reigi van Eduard Tubin.


Die Rugbywêreldbeker 2007 (Frans: Coupe du monde de rugby à XV 2007) het vanaf 7 September tot en met 20 Oktober 2007 in Frankryk plaasgevind. Dit was die sesde rugbywêreldbeker van die vierjaarlikse rugbywêreldkampioenskap wat deur die Internasionale Rugbyraad (IRR) aangebied word en die derde in die Noordelike Halfrond. Frankryk se bod om die toernooi aan te bied is in 2003 bo Engeland s’n verkies. Ses-en-tagtig nasies het deelgeneem aan die streekskwalifiserende rondtes wat in 2004 begin het. Die agt kwarteindfinaliste van die Rugbywêreldbeker 2003 het outomaties gekwalifiseer. Twaalf ander lande het by hulle aangesluit vir die poelfase van die kompetisie. Die nasionale rugbyspan van Portugal het vir die eerste keer aan ’n rugbywêreldbekertoernooi deelgeneem. Twintig nasies het oor 44 dae in 48 wedstryde gespeel. Twee-en-veertig wedstryde is in tien stede in Frankryk gespeel, vier in Cardiff, Wallis, en twee in Edinburg, Skotland. Frankryk het voorheen tydens die Rugbywêreldbeker 1991 en Rugbywêreldbeker 1999 as medegasheer opgetree; albei toernooie is saam met die ander destydse Vyfnasies Engeland, Ierland, Skotland en Wallis aangebied.


HD188753 is 'n stelsel van drie sterre in die sterrebeeld Swaan op 149 ligjaar afstand. Die sterre in die stelsel is van mekaar geskei deur 'n afstand van ongeveer die afstand tussen Saturnus en die son. Een van die sterre is 'n geeldwerg, die ander 'n oranjedwerg en die laaste 'n rooidwerg. Die helderheid van die stelsel bedra +7,43. Dit is te swak om waarneembaar te wees met die blote oog, maar met 'n klein teleskoop is dit goed sigbaar. George Washington Hough het in 1895 ontdek dat dit 'n meervoudige ster is. Hierdie sonnestelsel is relatief dig opmekaar gepak; die begeleidende sterre, HD188753B en HD188753C, draai albei op 'n afstand van sowat 12 astronomiese eenhede (AE, ongeveer die afstand Aarde-Saturnus) rondom 'n swaarder, sentrale ster, HD188753A. Dit gebeur met 'n omlooptyd van 25,7 jaar. Die planeet draai ook op 'n taamlik kort afstand van 0,05 AE om hierdie sentrale ster. Die twee begeleidende sterre draai in 'n soort piroeëtte om mekaar met 'n omlooptyd van 156 dae.


Albanië (Albanees: Shqipëri/Shqipëria), amptelik die Republiek Albanië (Republika e Shqipërisë, [ɾɛpuˈblika ɛ ʃcipəˈɾiːsə]), is 'n klein, bergagtige republiek in Suidoos-Europa aan die weste van die Balkanskiereiland. Dit grens aan die Adriatiese en die Ioniese See, asook aan Griekeland, Noord-Masedonië, Montenegro en Serwië/Kosovo. Tirana (of Tirene) is die hoofstad en grootste stad van die land. Albanië is een van die kleiner lande in Europa, ten opsigte van sy fisiese struktuur en sy kultuur ook een van die mees geïsoleerde. Albanees is, alhoewel dit deel uitmaak van die Indo-Europese taalfamilie, nie nou verwant aan enige ander Europese taal nie, maar vorm 'n taaltak op sy eie. Die land, wat vyf eeue lank 'n uithoek van die Ottomaanse Ryk was, het sy onafhanklikheid in 1912 verklaar. Die lang Ottomaanse heerskappy het groot invloed op die godsdienstige en kulturele lewe in Albanië uitgeoefen waar sowat sewentig persent van die bevolking aanhangers van 'n gematigde stroming van die Islamitiese godsdiens is.


Die Italiese tale is 'n tak van die Indo-Europese tale, wat in die eeue voor Christus in Italië gepraat is. Oskies-Umbries Oskies Umbries Faliskies-Latyn Faliskies Latyn Deur die verowering van die gebied deur die SPQR het net die Latynse taal, wat in die gebied van Latium gepraat word, oorleef. Uit die Latynse volkstaal het die Romaanse tale geleidelik ontstaan. Wikimedia Commons het meer media in die kategorie Italiese tale. (en) "Ethnologue: Languages of the World, Seventeenth edition, Italic". Ethnologue. Besoek op 28 Augustus 2020. (en) "Italic languages". Encyclopædia Britannica. Besoek op 28 Augustus 2020.


Die tempel van Artemis in Efese word verwoes. 20 of 21 Junie – Alexander die Grote, die koning van Makedonië († 323 v.C.). A Day in a Working Life: 300 Trades and Professions through History, Gary Westfahl, ABC-CLIO, 2015, ISBN 1610694031, ISBN 9781610694032


Die Tempranillo is die belangrikste Spaanse kultivar (druifsoort) wat veral in die gebied La Rioja verbou word; ander belangrike gebiede is Penedés, Ribera del Duero en La Mancha. In Spanje word die kultivar op sowat 31 000 ha verbou. Die Tempranillo lewer duursame, donker soorte rooiwyn met 'n pikante smaak en talle ekstrakte op. Hulle bevat baie min suur, is eerder lig en bekend vir hulle vrugtige boeket. Fynproewers waardeer die ouer Tempranillo-wyne wat in eikevate bewaar word. Pure Tempranillo-wyne is skaars; meestal word die Tempranillo-kultivar met klein hoeveelhede Garnacha- en Carinena-kultivare gemeng. Die tipiese Tempranillo-wyn van La Rioja bevat sowat 60-80% Tempranillo-kultivare. Die kultivar is minder bestand teen siektes, plae, hitte en droogte en eerder geskik vir die gematigde landbougebiede. 'n Tipiese kenmerk van die taamlik klein Tempranillo-druifsoort is sy dik skil. Die naam is afgelei van die Spaanse temprano ("vroeg"), aangesien die kultivar vroeër ryp word dan ander soorte. Ander name vir die Tempranillo is Aragonez, Tinto fino (in Ribera del Duero), Cencibel (in La Mancha en Valdepeñas), Ull de Llebre (in Katalonië), Tempranilla (in Argentinië) en Tinta Roriz (in Portugal).


Die Girondiste is tydens die Franse Rewolusie die party van die gematigde republikeine, met die advokaat Pierre Victurnien Vergniaud (1753-1793), die politikus Jean Pierre Brissot (1754-1793), die egpaar Roland en ander as sy vernaamste aanvoerders. Hulle pleit vir 'n federatiewe staatkundige struktuur van die nuwe republiek en neem die grondwet van die Verenigde State van Amerika as 'n voorbeeld. Hoewel hulle die meerderheid in die Franse Wetgewende Vergadering het, word hulle in die Konvent as regse vleuel beskou. Die Jakobyne bring die party tot 'n val en stel 'n vervolging teen sy lede in. Baie van hulle word tereggestel. Die Girondiste is verantwoordelik vir die Franse oorlogsverklaring teen Oostenryk in 1792.


Die Empire State-gebou (Engels: Empire State Building) is 'n 102-verdiepinghoë gebou in New York en is ontwerp deur Shreeve, Lamb, and Harmon Associates en gebou in 1931. Die toring het sy naam gekry uit 'n lys van noemname vir Amerikaanse state en dan meer spesifiek die deelstaat New York. Die Amerikaanse Vereniging van Siviele Ingenieurs het die Empire State-gebou as een van die moderne Sewe Wonders van die Wêreld verklaar. Die gebou behoort ook aan die Wêreld Federasie van Groot Torings. Die Empire State-gebou was die hoogste gebou in die stad voor die oprigting van die World Trade Center, en was vir baie jare die hoogste gebou in die wêreld. Dit is tans die tweede hoogste gebou in die Verenigde State. Die gebou is amptelik geopen op 1 Mei 1931. Die kantoorspasie in die gebou was tot in 1940 redelik leeg - daarom het baie mense die gebou die noemnaam die "Empty State Building" gegee. 'n Uitsaai toring is in 1950 bo-op gesit wat die totale hoogte tot 443,5 meter verhoog het.


Dominique de Villepin (volledige naam: Dominique Marie François René Galouzeau de Villepin), gebore op 14 November 1953 in Rabat (Marokko), is 'n Franse diplomaat, digter en politikus (alhoewel hy hom nog nooit as 'n kandidaat vir verkiesing beskikbaar gestel het nie). Dominique de Villepin is van 1977 tot 2002 'n lid van die Gaullistiese party Rassemblement pour la République (RPR), daarna van die Union pour un Mouvement Populaire (UMP). Op 7 Mei 2002 word hy Minister van Buitelandse en op 31 Maart 2004 Minister van Binnelandse Sake. As Franse Minister van Buitelandse Sake is mnr. de Villepin sterk gekant teen die Brits-Amerikaanse oorlog in Irak. Op 31 Mei 2005 benoem die President van die Franse Republiek, Jacques Chirac, Dominique de Villepin as Eerste Minister en opvolger van Jean-Pierre Raffarin. Weens sy omstrede hervormings van die arbeidswetgewing ten opsigte van jong mense onder 26 jaar verswak Dominique de Villepin se posisie as Eerste Minister in Maart 2006 duidelik.


Murrayfield Stadion is 'n sportstadion in Edinburg, die hoofstad van Skotland en is die tuiste van die Skotse Rugbyunie. Dit het op 'n stadium die rekord gehou vir die meeste toeskouers by 'n rugbywedstryd met 104 000 wat die wedstryd tussen Skotland en Wallis in 1975 bygewoon het. Tans is die stadion se sitplek-alleen kapasiteit 67 800. Murrayfield is geleë in die wes-einde van Edinburg naby Corstorphineweg, reg langsaan die Murrayfieldskaatsbaan en naby die Edinburgdieretuin. Dit is vernoem na die deel van Edinburg waarin dit geleë is, Murrayfield. Die stadion het goeie vervoerverbindings met busse wat langs Corstorphineweg loop. Die naaste spoorwegstasie is Haymarket wat sowat tien minute se stap daarvandaan geleë is. Die Skotse Rugbyvoetbalunie het die grond waarop die stadium gebou is gekoop en die eerste Murrayfield-stadion op 21 Maart 1925 ingehuldig. te vore is internasionale wedstryde by Inverleith gehou. Die eerste besoekers was Engeland, wat deur Skotland verslaan is om die nasie se eerste Vyfnasies Grand Slam te besorg. Tydens die Tweede Wêreldoorlog is Murrayfield se grond aan die nasie beskikbaar gestel en is dit deur die Royal Army Service Corps oorgeneem wat dit as voorradedepot gebruik het.


Aandaggebrek-hiperaktiwiteitsteuring (AGHS, in Engels attention deficit hyperactivity disorder), voorheen aandaggebreksindroom (AGS) en aandagafleibaarheidsindroom genoem, word grootliks beskou as 'n neurologiese steuring wat omtrent 5% van die wêreld se bevolking affekteer. Dit ontstaan reeds in die vroeë jare van 'n kind. Dit word geklassifiseer as patrone van aanhoudende verloor van aandag en/of hiperaktiwiteit, dit word gewoonlik verbind aan vergeetagtigheid en min beheer oor eie impulsiwiteit. AGHS word tans beskou as 'n toestand waarvoor daar geen mediese geneesmiddel is nie. AGHS word meestal gediagnoseer in kinders en gedurende die afgelope dekade is dit ook toenemend in volwassenes gediagnoseer. Omtrent sestig persent van kinders wat daarmee gediagnoseer word, skud dit af teen volwassenheid. Studies het ook bewys dat dit oordraagbaar is deur familielede van geslag tot geslag. Hoewel geglo word dat die meerderheid gevalle van AGHS geneties van aard is, word ongeveer 'n vyfde veroorsaak deur breinskade van stres en ander fisieke gebeurtenisse gedurende swangerskap en direk na geboorte.


'n Grand Slam (Iers: Caithréim Mhór, Wallies: Y Gamp Lawn, Frans: Le Grand Chelem) kan in rugby op twee maniere behaal word: deur 'n besoekende span wat al vier Tuisunies agtereenvolgend verslaan of tydens die Sesnasies-toernooi, of die voorgangers daarvan, as 'n span al sy opponente verslaan. In die Sesnasies- en die Vyfnasies-toernooi wat dit voorafgegaan het, word 'n Grand Slam behaal as 'n span al sy opponente in een seisoen se kompetisie klop. Daar is geen amptelike trofee vir die prestasie nie. Die term is waarskynlik vir die eerste keer in 1957 gebruik toe die Times die uitdrukking ‘Grand Slam’ gebruik het om Engeland se vier oorwinnings in die toenmalige Vyfnasies-toernooi te beskryf. Geen span kon tot dusver drie opeenvolgende Grand Slams wen nie. Drie spanne, Wallis in 1908/1909, Engeland in 1913/1914, 1923/1924 en 1991/1992 en Frankryk in 1997/1998 het reeds twee agtereenvolgende Grand Slams gewen. In 2005 het Wallis die eerste span geword om 'n Grand Slam te wen met meer weg- as tuiswedstryde.


Rachel Carson (27 Mei 1907 - 14 April 1964), Amerikaanse ekoloog, outeur en wetenskaplike, is bekend vir haar gawe om wetenskaplik korrekte feite met welsprekende skryfwerk te kombineer. Sy het twee van die mees invloedryke boeke van die laaste halfeeu geskryf wat sterk bygedra het tot die vorming van die omgewingsbeweging en het Kongres se idee van omgewingsrentmeesterskap geprikkel. The Sea Around Us, 'n biografie van die see, was vir ses en tagtig weke op die nasionale topverkoperlys en het die Goue Medalje van die New York Dierkundevereniging, die Goue Medalje van Die Geografiese Vereniging van Philadelphia, die John Burroughs Medalje en die Nasionale Boektoekenning gewen en is uiteindelik in dertig tale vertaal. Silent Spring, gepubliseer in 1962, het 'n nasionaal geopenbaarde twis oor die gebruik van insekdoders ontlont en uiteindelik die wêreld gewaarsku teen die gevare van chemiese vergiftiging. Silent Spring het ook in Engeland 'n topverkoper geword en word steeds beskou as die hoeksteen van die nuwe omgewingskunde. Tien jaar na Silent Spring die waarskuwing bekend gemaak het, is die gebruik van DDT in die Verenigde State verban.


Die Skotse nasionale rugbyspan (Engels: Scotland national rugby union team; Skots-Gaelies: Sgioba nàiseanta rugbaidh na h-Alba) is die nasionale rugbyspan van Skotland en verteenwoordig dié land tydens internasionale wedstryde (toetswedstryde). Rugby word in Skotland deur die Skotse Rugbyunie (Scottish Rugby Union, SRU) geadministreer. Skotland neem jaarliks aan die Sesnasies-toernooi deel, saam met Engeland, Frankryk, Ierland, Italië en Wallis. Skotland is ook een van die lande wat deel uitmaak van die Britse en Ierse Leeus – spelers wat vir Skotland mag speel mag dus ook gekies word vir die Leeus. Sy belangrikste internasionale verskyning het Skotland tydens die vierjaarlikse rugbywêreldbekertoernooi wat sedert 1987 gehou word. Sedert die Rugbywêreldbeker in 1987 ingevoer is, het die span aan al nege toernooie deelgeneem. Hulle beste uitslag was in 1991 toe Skotland die klein finale om die derde plek teen die Nieu-Seelandse All Blacks verloor het. Skotse rugby dateer terug na 1871 toe Skotland Engeland in die eerste internasionale rugbywedstryd op Raeburn Place verslaan het.


Pablo Neruda (12 Julie 1904 – 23 September 1973) was die pennaam, en later wettige naam, van die Chileense Nobelprysbekroonde digter, diplomaat, en kommunistiese politikus Ricardo Eliécer Neftalí Reyes Basoalto. In 1946 het Ricardo Eliécer Neftalí Reyes Basoalto die skuilnaam, Pablo Neruda, wat hy tóé reeds twintig jaar gebruik het, amptelik sy eie gemaak. Neruda is op 12 Julie 1904 in Parral, Chili gebore. Sy vader, José del Carmen Reyes Morales, was 'n arm spoorwegwerker wat nie sy literêre aspirasies ter harte geneem het nie. Sy moeder, Rosa Neftalí Basoalto Opazo, het aan tering gesterf toe Neruda nog 'n jong kind was. Neruda het op tienjarige ouderdom begin dig. Die langeraad, teruggetrokke en eensame Neftali het die Temuco-seunskool bygewoon, waar hy sonder ophou lees en sy gedigte in plaaslike koerante en tydskrifte laat publiseer. Sy eerste digbundel, Crepusculario, is in 1923 gepubliseer. In Santiago het hy 'n boheemse bestaan gevoer en begin om Frans te studeer. Nadat hy sy Franse studies staak, skryf hy nog drie werke: Attempt of the Infinite Man (1926), Rings (1926), en The Enthusiastic Slingshooter (1933).


Max Theiler is op 30 Januarie 1899 in Pretoria gebore as seun van sir Arnold Theiler (die bekende veearts wat die Onderstepoort-dierehospitaal gestig het) en Emma (née Jegge). Hy het by die Universiteit van Kaapstad en die Universiteit van Londen in die medisyne studeer en in tropiese medisyne gespesialiseer. In 1922 is hy by die departement van tropiese medisyne by Harvard aangestel en het hy met navorsing oor die geelkoorsvirus begin. In 1930 het hy 'n aanbod van die internasionale gesondheidsdepartement van die Rockefeller Stigting in New York aanvaar om te help met die stryd teen geelkoors. Eers het hy 'n toets ontwerp waardeur dié dele van die wêreld waar geelkoors inheems is, akkuraat afgebaken word. Laastens, in 1937, het hy 'n effektiewe entstof teen geelkoors ontwikkel, na hy in 1930 ontdek het watter virus die siekte veroorsaak. Hierdie entstof was geskik vir massaproduksie en sedert die uitvinding daarvan is miljoene mense teen geelkoors ingespuit. Ter herkenning van sy briljante werk is die 1951 Nobelprys vir Fisiologie of Geneeskunde aan Theiler toegeken. Hy het ook belangrike navorsing gedoen oor denguekoors, Japannees-enkefalitis en kinderverlamming.


Die Droese (Arabies: درزي derzī of durzī, meervoud: دروز durūz; Hebreeus: דרוזי drūzī, meervoud: דרוזים druzim) is 'n etnies-godsdienstige groep wat in die tiende eeu in Egipte uit Sjiïtiese Islam weggebreek het en waarvan daar vandag tussen 800 000 en 2 miljoen volgelinge wêreldwyd is. Droese noem hulself muwahhidun, wat "monoteïste" beteken. Hoewel die Droese hulle beskou as die ware behouders van Islam, word hulle nie deur lede van die hoofstroom-Islamitiese groepe as Moslems erken nie. Die Droese is 'n geheimsinnige godsdiensgroep wat geen nuwe lede uit ander godsdienste toelaat nie en ook nie toelaat dat hul lede na ander godsdienste oorloop nie. Die godsdienstige leer van die Droese word die hikma genoem, en die grootste deel daarvan is net aan 'n handjievol geestelike leiers van die groep bekend. Om hierdie redes is besonderhede oor die Droese se leer en praktyke skraps, en weerspreek die enkele beskikbare bronne mekaar dikwels oor belangrike punte. Soos die Mosleme, Christene, Jode en Zoroastriste, glo Droese dat daar net Een Almagtige Skeppergod is wat alleen aanbid mag word.


'n Fobie is 'n oorheersende en sinlose vrees wat met 'n bepaalde situasie of voorwerp verband hou wat normaalweg nie vreeswekkend behoort te wees nie. Fobies verskil van gewone vrees daarin dat hulle lank duur en sinloos is en dat die voorwerp of situasie wat die vrees uitlok, vermy word. Eenvoudige fobies word gekenmerk deur 'n allesoorheersende vrees vir en die behoefte om te vlug van 'n spesifieke voorwerp of situasie. Hierdie voorwerpe of situasies sluit 'n wye verskeidenheid in, byvoorbeeld 'n vrees vir hoogtes (akrofobie), geslote ruimtes (kloustrofobie), oop ruimtes (agorafobie), water (akwafobie), diere (soöfobie), vuur (pirofobie) ensovoorts. Die angsontlokkende stimuli is feitlik onbeperk. Die vrees vir die getal 13 staan bekend as Triskaidekafobie. Hierdie artikel is ’n saadjie. Voel vry om Wikipedia te help deur dit uit te brei.


Die Kanaaleilande (Engels: Channel Islands, Frans: Îles Anglo-Normandes of Îles de la Manche, Normandies: Îles d'la Manche) is 'n eilandgroep wat tussen die Verenigde Koninkryk en Frankryk in die uiterste suide van die Engelse Kanaal en naby die Normandiese kus lê. So behoort hulle geografies wél aan Frankryk, maar in politieke opsig aan die Verenigde Koninkryk, of streng gesproke, die Britse Kroon aangesien hulle 'n besondere regstatus as Kroonbesittings het ('n status wat hulle met die Eiland Man deel). As sulks maak hulle amptelik nie deel uit van die Verenigde Koninkryk of die Europese Unie nie (maar val wél binne die EU se doeanegebied) en reik ook hul eie banknote en posseëls uit. In 1066 het die hertoë van Normandië Engeland verower, maar 'n tyd later hul vastelandse Normandiese grondgebied kwytgeraak. Die Kanaaleilande was die laaste en enigste deel van hul oorspronklike stamland wat toe nog trou aan hulle gesweer het. Alhoewel die Koningin van Engeland in haar funksie as "Hertog" van Normandië die staatshoof van die eilande is, maak hulle administratief nie deel uit van die Verenigde Koninkryk nie.


Daar is Afrikane in Suider-Afrika wat waarlik die afstammelinge van koning Salomo is en daarop aanspraak maak dat hulle van Joodse oorsprong is. Hulle staan bekend as die BaLemba, of BaSena – die Swart Jode van Afrika. Die woord 'Lemba' het 'n tweeledige betekenis: om reinheid te handhaaf en handel na hul mense te bring. Hierdie omskrywing is kenmerkend van die BaLemba, wat ou Joodse tradisies en gebruike beoefen. Die BaLemba van Suider-Afrika beskou hulle as die ware afstammelinge van koning Salomo. Net soos Jode elders, pas hulle besnydenis toe, hul diere word op die kosjermanier geslag en hulle eet nie varkvleis nie; hul vlag het 'n Ster van Dawid en die Olifant van Juda op en hulle begrawe hul dooies ooreenkomstig Joodse tradisies. Hulle beskou ook die eerste dag van die nuwe maan as heilig en skeer hul hare om dit te gedenk. Die BaLemba van Afrika vier nie net soortgelyke Joodse tradisies en gebruike nie, maar sowat 50% van die BaLemba-mans deel 'n Y-chromosoom wat identies is aan die unieke genetiese veranderinge wat net aangetref word by Joodse gemeenskappe wat regoor die wêreld versprei is.


Tokio Hotel is 'n musiekgroep wat in 2001 in Maagdenburg (Duitsland) gestig is. Hul naam was voorheen Devilish. Die identiese tweeling Bill en Tom Kaulitz, wat die groep begin het, het al reeds op die ouderdom van sewe begin liedjies skryf en al begin droom daarvan om eendag die musiekindustrie binne te tree. Op twaalf het die broers hul eerste treë na roem gegee toe hulle Gustav Schäfer en Georg Listing ontmoet en Devilish gestig het. Hulle het by klein geleenthede in Duitsland begin optree. Bill vertel van die groep se vroeë sukses: "Dit het baie vinnig gebeur – ons het op partytjies en troues gespeel." Bill het in 2003 aan 'n kindertalentkompetisie deelgeneem. Al het hy in die kwarteindrondte uitgeval, het die musiekman Peter Hoffman sy talent raakgesien. Peter het die groep gehelp om kontrakte met Sony BMG en Universal Music Group te sluit. Dit was tóé dat hulle hul naam na Tokio Hotel verander het. Tokio in Japan is hul gunsteling-stad en hulle het "Hotel" bygevoeg omdat hulle gedurig rondreis en in hotelle oorslaap.


John Philip "Bakkies" Botha, (gebore 22 September 1979 in Newcastle, KwaZulu-Natal) is 'n voormalige Suid-Afrikaanse rugbyspeler wat as slot vir die Suid-Afrikaanse nasionale rugbyspan, die Springbokke, uitgedraf het. Hy het ook etlike jare vir die Blou Bulle se provinsiale span in die Curriebekerkompetisie en vir die Bulls Super 14-span gespeel. Botha is 2,02 meter lank en weeg 122 kilogram. Bakkies Botha het in drie wêreldbekers gespeel, in 2003, 2007 en 2011. Botha het vir die onder-19 en onder-23 Springbokspanne gespeel voor hy vir die Suid-Afrikaanse "A"-span gekies is wat teen die einde van 2001 na Europa getoer het. Die volgende jaar is hy vir die Springbokspan gekies en het sy debuut gemaak teen Frankryk in Marseille op 9 September 2002, 'n wedstryd wat die Springbokke 30-10 verloor het. Oor die jare het 'n gedugte vennootskap tussen Botha en Blou Bulspanmaat Victor Matfield ontwikkel. Saam het hulle 'n ongeëwenaarde vermoë gehad om hul teenstanders se lynstane te ontwrig en gereeld balbesit te bewerkstellig. Botha word gesien as een van die mees onwrikbare slotte in wêreldrugby en is al verskeie kere van vuilspel beskuldig, vernaamlik onder voormalige Springbokafrigter Rudolf Straeuli.


Die kameelperd (Giraffa camelopardalis) is 'n soogdier van die familie Giraffidae. Hulle het kenmerkende lang nekke en kom algemeen in die nasionale parke in die Noorde van Suid-Afrika voor. Die Afrikaanse naam vir die kameelperd is via 17de eeuse Nederlands afkomstig van die Latynse naam camelopardalis. Hierdie naam is dan op sy beurt uit Grieks ontleen en saamgestel uit "κάμηλος" (kamēlos) wat kameel beteken en "πάρδαλις" (pardalis) wat luiperd beteken. Hierso verwys "luiperd" na die bruin vlekke op die kameelperd se pels, en "kameel" na sy liggaamsbou met 'n lang nek. Baie ander tale gebruik die term "giraf(fe)" om na 'n kameelperd te verwys. Hierdie naam kom oorspronklik van die Arabiese zarafah, wat ook "vinnige loper" beteken, en hulle het die naam op hul beurt waarskynlik van 'n Afrikataal ontleen. Aanvanklik was die dier in die hele Europa slegs onder sy Latyns-gebaseerde naam (camelopardalis) bekend. Die diere was dan ook slegs uit reisverhale bekend, aangesien hulle nie van nature in Europa voorkom nie.


Alle lewende organismes en hul nie-lewende omgewing is uit materie opgebou. In lewende organismes bestaan hierdie materie uit 'n groot verskeidenheid chemiese stowwe waarvan sommige eenvoudig en ander meer kompleks van aard is. Hierdie chemiese stowwe besit nie op sigself die eienskappe wat met lewe geassosieer word nie. Die verskynsel van lewe word net geopenbaar deur die aktiwiteite van die materie waaruit dit opgebou is. Hierdie aktiwiteite is net moontlik as die materie voorkom as 'n groot verskeidenheid komplekse chemiese verbindings wat op 'n merkwaardige wyse tot 'n hoogs ontwikkelde organisasie saamgevoeg is en in 'n duidelike strukturele eenheid, 'n sel, gehuisves word. Purkinjé het reeds in 1839 die term protoplasma gebruik om hierdie komplekse chemiese verbindings in lewende selle aan te dui. Sedert daardie tyd het die begrip geïmpliseer dat 'n sel opgebou is uit 'n komplekse lewende materiaal wat in alle lewende organismes min of meer eenders is. Daar is egter sedertdien ontsaglike vordering gemaak met die bestudering, ontleding en begrip van die ultrasellulêre bou van selle aan die hand van moderne biochemiese en fisiese begrippe, wat tot gevolg gehad het dat die betekenis van die term "protoplasma" radikaal verander het.


Die meeste selle het 'n selkern in die een of ander stadium van hul ontwikkeling. Die selkern is meestal 'n ronde of ovaalvormige liggaam wat omtrent een tiende van die sel se totale volume uitmaak. Dit word omring deur 'n dubbele kernmembraan waarvan die buitenste plek-plek met die endoplasmiese retikulum verbind is. Op sommige plekke in die kernmembraan kan daar uiters klein porieë voorkom. Die vloeibare inhoud van die kern staan bekend as nukleoplasma (kernplasma). Twee soorte strukture is van besondere belang in die kernplasma, naamlik die nukleolus (kernliggaam) en die chromosome. Voordat die sel begin verdeel, lyk die chromosome soos 'n netwerk van fyn drade, die chromatiennetwerk. Die chromosome is verreweg die belangrikste dele van die kern, omdat hulle die draers if van die erflikheidseienskappe wat van geslag tot geslag oorgedra moet word. Wanneer die sel besig is om te verdeel, kom die chromosome voor as aparte drade. Die presiese getal chromosome in die selkern van elke lewende organisme is van allergrootste belang. Elke soort plant of dier se selkerne dra 'n presiese hoeveelheid chromosome.


Indre (Bretons: Antr of Endrez) is 'n stad in die Franse département Loire-Atlantique (région Pays de la Loire) met 3 986 inwoners (2009). Indre staan ook bekend as die "Stad van die drie eilande". Die naam is afgelei van die Latynse antrum ("grot") en later verskeie kere gewysig (Antrum en Antrinse monasterium in 840, Andra in 1044, Aindre en uiteindelik Indre).


'n Polsende straalmotor (of polsstraalmotor) is 'n eenvoudige soort binnebrandmotor waar die verbranding in polsende slae gebeur. Die gevolglike straal gas wat aan die agterkant van die motor uitgewerp word veroorsaak 'n voorwaartse stuwing in ooreenstemming met Newton se derde wet. 'n Tipiese polsstraalmotor bestaan uit 'n luginlaat wat voorsien is van 'n eenrigtingklep, 'n verbrandingskamer en 'n akoestiese resonante uitlaatpyp. Die klepreëling word verrig deur gebruik te maak van bladkleppe of in kleplose polsstraalmotore deur middel van aerodinamika. Brandstof in die vorm van 'n gas of 'n vloeistofsproei word of met die lug in die inlaatkamer vermeng of daar ingespuit. Wanneer die enjin eers aan die gang kom is slegs die brandstoftoevoer nodig en is die meganisme selfonderhoudend. 'n Toestel om lugvloei te forseer en 'n ontstekingsmeganisme word egter aanvanklik benodig om die enjin aan die gang te kry. Die eerste polsende straalmotor is deur Martin Wiberg (1826–1905) in Swede ontwikkel. Polsstraalmotore word gekenmerk deur sy uiters eenvoudige samestelling, lae boukoste, lae brandstofdoeltreffendheid en baie hoë geraasvlakke. Die hoë geraasvlakke maak hulle ongeskik vir die meeste toepassings buiten krygstoepassings.


Hennie Aucamp (20 Januarie 1934 – 20 Maart 2014) was 'n bekroonde Afrikaanse skrywer en digter en skrywer van hoofsaaklik kortverhale. Daar is ook al na hom verwys as "die vader van die Suid-Afrikaanse letterkundige kabaret" en hy het 'n belangrike plek onder die beoefenaars van die Afrikaanse kontreikuns beklee. Aucamp was by uitstek 'n kortverhaalskrywer, maar het ook heelwat sterk verhoogtekste gelewer, veral vir die kabaretgenre – onder meer 'n Brommer in die boord, Die sewe doodsondes, Met permissie gesê en Slegs vir almal. Sy werk is ook gewild vir prosa-aanbiedings en talle van sy gedigte is getoonset. Die Afrikaanse sangeres Amanda Strydom het hom as haar mentor beskou. In 1982 is hy met die Hertzogprys vir sy prosawerk bekroon, en in 2004 met die Fleur du Cap-toekenning vir sy lewenslange bydrae tot die groei en ontwikkeling van die Suid-Afrikaanse teater. Hendrik Christoffel Lourens Aucamp is op 20 Januarie 1934 op Dordrecht in die Kaapprovinsie gebore as een van twee kinders. Sy ma was ’n nooi Coetzee en hy het ’n suster, Rina.


Die Triberg-watervalle in die Swartwoud-stad Triberg word met hulle hoogte van 163 meter dikwels as die hoogste in Duitsland beskryf. Die bergstroom Gutach stort hier in sewe watervalle na die stadsentrum. Nogtans word die Triberg-watervalle nog oortref deur die Röthbach- en Todtnau-watervalle, wat egter minder bekend is. Die Röthbach-waterval naby die Königmeer is byna 470 meter hoog, maar minder toeganklik. Die Triberg-watervalle word net soos ander toeristebestemmings in die Swartwoud in Europa en oorsee bemark en lok jaarliks groot getalle besoekers. Die watervalle is maklik toeganklik, en daar is uitstekende voetslaanpaaie. Danksy die illuminasie, wat saans tot middernag beskikbaar is, kan besoekers die besonderse atmosfeer van die valle geniet. Die watervalle is ook oop tydens die winter, wanneer hulle soms bevries en 'n wonderlike gesig bied. Amptelike webwerf van Triberg Webkamera digby die Triberg-watervalle Geargiveer 19 Julie 2006 op Wayback Machine


Triberg (amptelik: Triberg im Schwarzwald) is 'n klein stad in die suidelike deel van die Swartwoud-bergreeks (Swartwoud-Baardistrik, deelstaat Baden-Württemberg) in die suidweste van Duitsland met 'n oppervlak van 33,32 vierkante kilometer en 'n bevolking van 4 764 (soos op 31 Desember 2016). Die naam Triberg is afgelei van die drie bergpieke wat die stad omsluit. Die stad is een van die gewildste internasionale toeristebestemmings en herstellingsoorde in die Middel-Swartwoud wat onder meer bekendstaan vir die indrukwekkende Triberg-watervalle en die Swartwoud-museum. Danksy die ligging naby die Suidelike Swartwoud het Triberg saam met ander dorpe die amptelike titel "Poort na die Natuurpark Suid-Swartwoud" gekry. Sommige Suid-Afrikaanse toerorganiseerders, wat reise na Europa reël, sluit Triberg gereeld by hul program in. Met sy goed uitgeboude infrastruktuur met hotelle en restaurante, winkels, 'n hospitaal, 'n hoërskool en ander opvoedkundige instellings verskaf Triberg ook aan bewoners van omliggende kleiner nedersettings belangrike dienste en geriewe. Triberg lê in die Middel-Swartwoud tussen 500 en 1 038 meter bo seevlak aan die federale roetes (Duits: Bundesstraßen) B 33 en B 500 en die toeristeroete "Duitse Klokkeroete" (Deutsche Uhrenstraße).


Raúl Castro Ruz (Spaans: [raˈul moˈðesto ˈkastɾo ˈrus]; gebore op 3 Junie 1931) is die tweede mees senior lid van die Kubaanse Staatsraad. Die jonger broer van die Kubaanse President Fidel Castro, is aangestel as die eerste adjunkpresident van die Kubaanse Staatsraad, adjunkpresident van die Raad van Ministers, ondersekretaris van die Politburo en Sentrale Komitee van die Kommunistiese Party van Kuba en senior generaal van die Kubaanse gewapende magte (leër, vloot en lugmag), tweede in bevel na die opperbevelvoeder Fidel Castro. Op 31 Julie 2006 word Raúl Castro tydelik in die pos van president van die Kubaanse Staatsraad aangestel weens Fidel Castro se ongesteldheid. Volgens Artikel 94 van die Kubaanse grondwet sal die eerste adjunkpresident van die Kubaanse Staatsraad die presidensiële verantwoordelikhede oorneem indien die president siek sou word of sterf. (en) Castro, Fidel (2007). Fidel Castro Reader. Ocean Press. p. 37. ISBN 9781920888886. "Kiev Ukraine News Blog" (in Engels). Kiev Ukraine. Geargiveer vanaf die oorspronklike op 6 Maart 2019. Besoek op 12 Januarie 2013. "Orders, Decorations and Medals – – Medals of Cuba" (in Engels).


Paradores de Turismo de España is 'n Spaanse luukse hotelgroep wat in 1928 deur koning Alfonso XIII van Spanje gestig is om plaaslike toerisme te bevorder. Die eerste Parador-hotel is in dieselfde jaar in die Sierra de Gredos in die provinsie Ávila geopen. Die Paradores-groep is 'n winsgewende staatsbeheerde onderneming, en baie van hotelle met drie tot vyf sterre is in kastele, paleise, forte, konvente, kloosters en ander historiese geboue gevestig. Tans is daar 94 Paradores met altesaam sowat 10 000 beddens, onder meer in Galicië (Noordwes-Spanje), Katalonië, Andalusië (Suid-Spanje), op die Kanariese Eilande en in die Spaanse enklawes in die noordweste van Marokko. Die hotelgroep het 'n personeel van sowat 3 500. Die Paradores se Portugese eweknie, die Pousadas de Portugal, is volgens die Spaanse voorbeeld in 1942 gestig. Die term Parador verwys in die Spaanssprekende lande van die Karibiese Seegebied ook na 'n klein restourant, of na 'n privaathuis, wat omgebou is om as 'n restourant te dien en gewoonlik sonder voorgeskrewe lisensies beheer word. www.parador.es: Paradores in numbers.


In meteorologie is 'n sikloon of kringstorm 'n area van lae atmosferiese druk wat deur 'n binnewaartse, spiraalvormige winde gekarakteriseer word. Die winde draai antikloksgewys in die noordelike halfrond en kloksgewys in die suidelike halfrond op die aarde. In die Atlantiese Oseaan en die oostelike Stille Oseaan (waaronder ook die Hawaiï-eilande) word daar na siklone verwys as orkane; in die westelike Stille Oseaan staan siklone bekende as tifone en in die suidelik Stille Oseaan en in die Indiese Oseaan staan hulle slegs as siklone bekend. Die generiese term, "sikloon", dek 'n wye verskeidenheid meteorologiese fenomene, waaronder tropiese siklone, ekstratropiese siklone en tornado's, dus gebruik weerkundiges "sikloon" selde sonder aanvullende kwalifikasie. BBC Weather Gloassary – Cyclone. Laaste besoek op 2006-10-24. UCAR Glossary – Cyclone by die University Corporation for Atmospheric Research. Laaste besoek op 2006-10-24. Hierdie artikel is ’n saadjie. Voel vry om Wikipedia te help deur dit uit te brei.


Pous Johannes kan verwys na 'n aantal pouse van die Kopties Kerk (vir pouse met die naam Johannes van die Rooms-Katolieke Kerk sien Pous Johannes) nl: Pous Johannes I (Kopties) (496 – 505). Pous Johannes II (Kopties) (505 – 516). Pous Johannes III (Kopties) (677 – 688. Pous Johannes IV (Kopties) (776 – 799). Pous Johannes V (Kopties) (1147 – 1166). Pous Johannes VI (Kopties) (1189 – 1216). Pous Johannes VII (Kopties) (1262 - 1268 en 1270 – 1293). Pous Johannes VIII (Kopties) (1300 – 1320). Pous Johannes IX (Kopties) (1320 – 1327). Pous Johannes X (Kopties) (1363 – 1369). Pous Johannes XI (Kopties) (1427 – 1452). Pous Johannes XII (Kopties) (1480 – 1483). Pous Johannes XIII (Kopties) (1483 – 1524). Pous Johannes XIV (Kopties) (1573 – 1589). Pous Johannes XV (Kopties) (1621 – 1631). Pous Johannes XVI (Kopties) (1676 – 1718). Pous Johannes XVII (Kopties) (1727 – 1745). Pous Johannes XVIII (Kopties) (1769 – 1796). Pous Johannes XIX (Kopties) (1928 – 1942).


Mont Nimba is 'n berg langs die grens van Ivoorkus en Guinee in Wes-Afrika. Teen 1 752 m (5 750 voet) is dit die hoogste punt in beide lande. Die berg is deel van die Nimba Massief (die "Guinese Ruggraat"), oor die grens tussen die twee lande en Liberië lê. Die naaste groot vestiging is Jekepa wes daarvan in Liberië. Sedert 1944 is die gebied, buiten die Liberiese gedeelte, 'n natuurreservaat. Die gebied, Mount Nimba Strict Nature Reserve, wat tans 180 km² beslaan, is as 'n Wêreld Erfenisplek verklaar, wat beide reënwoude en savanne insluit. Dit is 'n streng reservaat wat toerisme verbied. Die berg is ryk aan ystererts. Intensiewe mynbou het in die Liberiese gedeelte plaasgevind tot die reserwes in 1989 uitgeput is. Die kombinasie van yster-kwartsietplate, skisse en granitogneiss het deur erosie uitsonderlike landvorme voortgebring. Die berg is sy naam toegeken in Desember 1929, tydens die ekspedisie van Sempere, Sattler en Michelis. World Heritage Site Data Sheet–Mount Nimba Strict Nature Reserve Geargiveer 20 November 2008 op Wayback Machine Hierdie artikel is ’n saadjie.


Harbin (Chinees: 哈尔滨市, Russies: Харбин Charbin) is die hoofstad van die Chinese provinsie Heilongjiang met 'n bevolking van 10 635 971 in 2010. Naby Harbin bedryf die Chinese weermag 'n lanseerterrein vir die toets van militêre vuurpyle.


Baltimore is die grootste stad in die ooste van die Verenigde State van Amerika in die deelstaat van Maryland en is ongeveer 56 km noordoos van Washington D.C.. Die stad is geleë by die monding van die Patapscorivier in Chesapeakebaai. Die stad het 'n bevolking van 585 708 in 2020 gehad. Die hawe van Baltimore is een van die bedrywigstes in die VSA. Die eerste persone het hulle in 1729 hier gevestig toe die nedersetting gevorm is en is vernoem na Charles Calvert, die 5de Graaf Baltimore. Op daardie stadium was graaf Baltimore die goewerneur van Maryland. Die dorp het floreer as 'n hawestad en het in 1799 stadstatus verwerf. Gedurende die Amerikaanse Rewolusie het die Kontinentale Kongres uit Philadelphia gevlug en hulle vergaderings in Baltimore gehou. Tydens die Amerikaanse Burgeroorlog het Baltimore die kant van die Gekonfedereerde State gekies. HAT Taal-en-feitegids, Pearson, Desember 2013, ISBN 978-1-77578-243-8 Collier's Encyclopedia, Crowell-Collier Educational Corporation, Volume 3, Bladsy 532. Musea Baltimore Immigration Museum


Demetrius Vikelas, ook bekend as Bikelas (Grieks: Δημήτριος Βικέλας; Ermoupoli, 15 Februarie 1835 – Athene, 20 Julie 1908) was 'n Griekse sakeman. Vanaf 1894 tot 1896 was hy ook die eerste voorsitter van die Internasionale Olimpiese Komitee (IOK). Vikelas was in die stad Ermoupoli, op die eiland Syros in Griekeland gebore. As kind was hy dikwels siek, en omdat sy gesondheid sleg was, word sy onderwys vir lang periodes onderbreek. Hy verloor sy ouers op 17-jarige leeftyd en gaan werk vir sy oom in Londen, eers as boekhouer en later as vennoot. In Londen ontmoet en bevriend hy die toekomstige minister-president van Griekeland Charilaos Trikoupis, die seun van die Griekse ambassadeur. In 1894 verteenwoordig Vikelas die Pan-Hellenistiese Gimnastiekklub tydens die Parys-kongres wat deur Pierre de Coubertin byeengeroep was, waartydens die moderne Olimpiese Beweging gestig word. Oorspronklik wou De Coubertin die eerste viering van die moderne Olimpiese Somerspele in 1900 in Parys aanbied, maar Vikelas oortuig hom en die IOK dat die eerste Spele in Athene gehou moet word. Die doel was om die simboliese verbintenis met die oorspronklike Spele te hervestig.


Olimpia (Grieks: Ολυμπία, Olympí'a of Ολύμπια, Olýmpia) was 'n heiligdom in die antieke Griekeland wat in die vrugbare Alpheosriviervallei, sowat twintig kilometer van die weskus van die skiereiland Peloponnes in die Olimpiese vlakte van die klein antieke stadstaat Elis, geleë is. Hier het die meeste religieuse seremonies van Griekeland plaasgevind, waaronder die vierjaarlikse Olimpiese Spele wat naas die Pithiese, Ismiese en Nemeïese Spele een van vier belangrike nasionale feeste van die Griekse stadstate was en deur Elis georganiseer is. Die argeologiese terrein van Olimpia is in 1989 deur UNESCO as wêrelderfenisgebied gelys. Die Olimpiese Spele was oorspronklik 'n suiwer religieuse fees ter ere van die Griekse godheid Zeus wat moontlik reeds voor 776 v.C. elke Olimpiade, dit wil sê elke vier jaar, hier gehou is. Afgevaardigdes, atlete en toeskouers uit alle Griekse stadstate het vir die spele in Olimpia byeengekom. Die antieke sportfees was met sy strydwa- en perderen, wedlope, verspring, stoeiwedstryd en boksgevegte die voorloper van die huidige Olimpiese Spele, en daar was uitklopwedstryde vir mans en seuns.


Die Beijing Nasionale Stadion, amptelik die Nasionale Stadion (Chinees: 国家体育场, pinyin: Guójiā Tǐyùchǎng) of die Voëlnes (鸟巢, Niǎocháo) is 'n stadion in Beijing, die hoofstad van die Volksrepubliek China. Die stadion is vir die Olimpiese Somerspele 2008 en Paralimpiese Somerspele 2008 opgerig en die Spele se opening- en sluitingseremonies is onder andere hier aangebied. Die gebou is deur die argitekfirma Herzog & de Meuron ontwerp. Tydens die Olimpiese Somerspele kon die stadion 91 000 mense akkommodeer, maar na die Spele kan dit vir slegs 80 000 mense sitplek bied. Die stadion is 330 meter lank, 220 meter breed en 69,2 meter hoog. Die bou van die kompleks het 3,5 miljard yuan (ongeveer € 335 miljoen) gekos. Die stadion sal ook vir die Olimpiese Winterspele en Paralimpiese Winterspele van 2022 ingespan word. Skaalmodel van die stadion Amper voltooi Tydens die openingseremonie Die stadion tydens die Olimpiese Somerspele 2008 "Beijing National Stadium, Olympic Green". East Asia (in Engels). Arup Group Limited. Geargiveer vanaf die oorspronklike op 22 Desember 2008. Besoek op 28 Augustus 2008. (zh) Amptelike webwerf Geargiveer 25 November 2009 op Wayback Machine


Garmisch-Partenkirchen is 'n markdorp en die administratiewe sentrum van die gelyknamige distrik in die Suid-Duitse deelstaat Beiere. Garmisch-Partenkirchen, wat amptelik as herstellingsoord erken is, is daarnaas ook die belangrikste nedersetting in die streek Werdenfelserland. Ondanks sy bevolking van meer as 26 000 het Garmisch-Partenkirchen nie Duitse stadstatus nie. Garmisch en Partenkirchen was oorspronklik twee onafhanklike nedersettings wat saamgesmelt het nadat die Nasionaal-Sosialistiese Duitse Werkersparty (NSdAP) druk op hulle geplaas het om gemeenskaplik as die gasheerdorp van die IVde Olimpiese Winterspele van die jaar 1936 op te tree. Partenkirchen het sy oorsprong in die Romeinse padstasie Partanum wat langs 'n ou handelsroete geleë was. Die eerste verwysing na Garmisch as nedersetting dateer van 802. In die hoë middeleeue was Partenkirchen vir die Fuggers en Welsers, twee vooraanstaande families van handelaars en koopmanne, 'n belangrike tussenstasie op die handelsroete na Italië tussen Augsburg en Venesië. Garmisch het sy ekonomiese welvaart in dié tyd aan vlotvaarders te danke gehad wat die Loisach-rivier as waterweg gebruik het. Eers in die tyd van die Dertigjarige Oorlog het vir die twee nedersettings 'n periode van ekonomiese agteruitgang begin.


'n Organiese suur is 'n organiese verbinding met suur eienskappe. Die algemeenste organiese sure is die karboksielsure wat hulle suurgehalte te danke het aan die karboksielgroep (-COOH). sulfoonsure wat die OSO3H groep bevat is relatief sterker sure. Die relatiewe stabiliteit van die gekonjugeerde basis van die suur bepaal sy suurgehalte. Ander groepe kan ook suureienskappe veroorsaak, gewoonlik swakker: -OH, -SH, enole en die fenol groep. 'n Paar algemene voorbeelde sluit in: Asynsuur Mieresuur Sitroensuur Oksaalsuur Hierdie artikel is ’n saadjie. Voel vry om Wikipedia te help deur dit uit te brei.


Die Roof-bottelneus (Mormyrops anguilloides) is 'n skadelose snawelvis wat in die varswatergebiede van die tropiese dele van Afrika voorkom. In Engels staan die vis bekend as Cornish jack. Die roofbottelneus is grys van bo en 'n ligte silwerwit van onder, dikwels met 'n brons of geel skynsel. Hy het 'n verlengde kop en lyf, met klein skubbe. Die vis se mediaanvinne sit ver na agter en sy rugvin is korter as sy anaalvin. Sy stertvin is klein en gevurk, met geronde lobbe. Die roof-bottelneus se verlengde kop is glad en plat van voor; sy bek is by sy snoetpunt geleë en bevat 'n enkele ry puntige tandjies. Die snoet is byna so wyd as die kop. Die vis het klein oë en sy kieusplete is skuins geleë en beperk tot sy sye. 'n Volwasse roof-bottelneus kan 'n totale lengte van 1,2 m bereik, met 'n massa van 15 kg. Die roof-bottelneus geniet 'n wye verspreiding buite Suider-Afrika, deur die Kongorivier-stelsel en Wes-Afrika, die Nylrivier, asook die Malawi-, Tanganjika- en Mobutomeer.


Die Groot Hadronversneller (GHV), ook bekend onder sy Engelse naam, Large Hadron Collider, of LHC, is 'n deeltjieversneller wat in die omgewing van Genève in Switserland geleë is. Dit is gebou deur die Europese Organisasie vir Kernnavorsing (CERN) en is die grootste en kragtigste versneller in die wêreld. Die GHV versnel protone tot byna die snelheid van lig, waarna 'n botsing volg. Uit die botsing probeer wetenskaplikes allerlei inligting versamel deur middel van verskillende soorte detektors wat om die buis aangebring is. Die protone word uit teenoorgestelde rigtings gestuur om teen mekaar te bots, elk met 'n energie van 3,5 TeV (3,5 biljoen elektronvolt), saam dus 7 TeV. Een van die GHV se hoofdoele is om die geldigheid en beperkings van die Standaardmodel te ondersoek. Die Standaardmodel is die huidige teoretiese model vir deeltjiefisika. Op 10 September 2008 is protonstrale vir die eerste keer suksesvol deur die GHV se hoofring gestuur, maar alle werksaamhede is op 19 September 2008 opgeskort ná 'n ernstige fout tussen twee superkondukterende buigmagnete.


Chott el Jerid of Chott el Djerid, dek 5 000 km² op sy grootste en is die grootste sjot. Dit is in die middel van Tunisië geleë naby die Algerynse grens in die weste en met die oostelike uitloper, Chott el Fejej, strek dit amper oor die hele breedte van Tunisië. Duisende jare gelede was dit deel van die Middellandse See. Die bodem is geheel en al plat en in sout bedek. LexicOrient artikel Geargiveer 3 Augustus 2020 op Wayback Machine Hierdie artikel is ’n saadjie. Voel vry om Wikipedia te help deur dit uit te brei.


Joan Hambidge (gebore Joan Helene Hambidge, 11 September 1956, Aliwal-Noord) is 'n Suid-Afrikaanse digter, akademikus en letterkundige kritikus. Sy is welbekend vir haar uit-die-kas-skryfstyl. Haar teoretiese bydraes handel meestal oor Roland Barthes, dekonstruksie, post-modernisme, psigoanalise en die metafisiese. Vir haar tweede bundel, Bitterlemoene (1986), ontvang sy die Eugène Maraisprys vir letterkunde. Meer onlangs ontvang sy ook die Litera-prys vir haar poësie. Joan Helene Hambidge is op 11 September 1956 op Aliwal-Noord gebore as die tweede oudste van vier dogters. Haar pa se voorgeslagte is Iers en haar ma s’n Afrikaans. Weens haar pa se betrekking in die versekeringsbedryf trek hulle baie en sy gaan op haar geboortedorp, op Witbank (tans eMahlaleni), in Pretoria by Hoërskool Wonderboom en op Hoërskool Standerton skool, waar sy in 1974 matrikuleer. In matriek ontvang sy die Beheerraadsmedalje vir die beste matriekuitslae. Sy studeer vanaf 1975 tot 1979 aan die Universiteit van Stellenbosch waar sy die B.A.-graad en B.A. Honneurs-graad verwerf.


Die Olimpiese Winterspele 1960 (Engels: 1960 Winter Olympics), amptelik bekend as die VIIIste Olimpiese Winterspele, is tussen 18 en 28 Februarie 1960 in Squaw Valley, Verenigde State, aangebied. Die ander kandidaatstede was Innsbruck, St. Moritz en Garmisch-Partenkirchen. Toe daar in 1955 besluit is om die Spele in Squaw Valley te hou, het die "dorp" slegs een inwoner, die organiseerder van die Spele, Alexander Cushing, gehad. Na die toewysing aan hierdie ski-oord, moes bouwerk teen 'n versnelde tempo plaasvind om die nodige geriewe betyds daar te stel. Die Olimpiese Somerspele 1960 is in Rome, Italië, aangebied. Die Spele was die eerste Winterspele waaraan Suid-Afrika deelgeneem het, maar Suid-Afrika kon geen medaljes verower nie. Dit was ook die laaste waaraan Suid-Afrika deelgeneem het voor deelname geweier is as gevolg van die Apartheidsbeleid. Die volgende Winterspele waaraan Suid-Afrika deelneem is 34 jaar later in 1994. Squaw Valley is op 16 Junie 1955 in Parys deur die Internasionale Olimpiese Komitee gekies as die gasheer vir die Olimpiese Winterspele in 1960. Ander kandidate was: Innsbruck, Garmisch-Partenkirchen en St. Moritz.


Die Olimpiese Winterspele 1936 (Duits: Olympische Winterspiele 1936), amptelik bekend as die IVde Olimpiese Winterspele, is tussen 6 en 16 Februarie 1936 in Garmisch-Partenkirchen, Nazi-Duitsland, aangebied. Die ander kandidaatstede was: St. Moritz in Switserland en Montreal in Kanada. In 1936 het die destydse Nazi-Duitsland ook die Olimpiese Somerspele aangebied, in Berlyn. 4 Olimpiese sporte is tydens die Spele beoefen. Bobslee (2) Nordiese ski Alpeski (2) Heg-en-steg-ski (3) Noorse kombinasie (1) Skansspring (1) Skaats Kunsskaats (3) Langbaanskaats (4) Yshokkie (1) Hier volg 'n alfabetiese lys van al die Nasionale Olimpiese Komitees wat deelgeneem het.


Hier volg 'n lys van dorpe en stede in Gambië waarvan die name verander is: Bathurst → Banjul (1973) Georgetown → Janjanbureh/Jangjangbureh Hierdie artikel is ’n saadjie. Voel vry om Wikipedia te help deur dit uit te brei.


Vampiere (afgelei van die Serwiese vampir) is volgens die mitologie en volksverhale nagtelike wesens, meestal opgewekte menslike lyke, wat die bloed van mense en diere suig en oor bonatuurlike vermoëns beskik. Hierdie vermoëns varieer na gelang van die verskillende kulture en mites, waarin vampiere voorkom. Soms tree vampiere ook in nie-menslike gedaantes soos demone en diere op (byvoorbeeld vlermuise, honde en spinnekoppe). Byna die hele spektrum van mitologiese elemente is in die moderne vampierliteratuur ingebring - godsdiens en die strewe na ewige jeug en onsterflikheid, bloed (as 'n simbool van lewenskrag), fisiese en estetiese aantreklikheid, liefde, seksualiteit en erotiese verhoudings. Daarnaas behandel die genre aanhoudende onderliggende vrese - soos dié om lewendig begrawe te word. Die motiewe vir die huidige uitbeelding van vampiere in literêre werke of rolprente het hulle oorsprong in Suidoos-Europese volksverhale. Die vampierlegendes het vanuit die Karpategebied na Roemenië (Transsilvanië), Bulgarye, Serwië en Griekeland uitgebrei. In die moderne wetenskap word vampierlegendes veral as 'n sosiaalantropologiese fenomeen beskou. Die benadeling van 'n persoon of 'n gemeenskap deur byvoorbeld siektes, misoeste en ander rampe benodig 'n sondebok; die vampier vervul daardie funksie.


Innocentius III was die 176ste pous van die Rooms-Katolieke Kerk van 1198 tot 1216. Pous Innocentius III is gebore as Lotario di Segni (ook Lotario de' Conti di Segni) op 22 Februarie 1161 in Gavignano by Anagni, Italië die seun van graaf Trasimund van Segni. Uit sy familie, die Conti, kom nege pouse, onder andere Pous Gregorius IX, Pous Alexander IV en Pous Innocentius XIII. Sy moeder Claricia, stam uit die adellike familie van die Scotti. Hy studeer teologie in Parys en waarskynlik ook regte in Bologna. In 1190 stel sy oom Pous Clemens III hom aan as kardinaal. Gedurende die bewind van Pous Celestinus III 'n pous uit die Orsini familie en opponente van die Scotti, verlaat hy Rome en bly in Anagni. Daar skryf hy sy bekende teologies werke: "De Miseria Humanae Conditionis" (Oor die jammerlike toestand van die mens), "De Sacro Altaris Mysterio" (Oor die misterie van die heilige Altaar) en "De quadripartita specie nuptiarum" (Oor die vier soorte huwelike). Op 8 Januarie 1198 volg hy Pous Celestinus III op nadat hy eenparig verkies is na slegs twee stemmings.


Bernard Aton IV Trencavel († 1129) was 'n Burggraaf van Albi en van Nîmes vanaf 1074 tot 1129, en 'n Burggraaf van Carcassonne, van Béziers en Agde vanaf 1099 tot 1129. Hy was die seun van Raymond-Bernard Trencavel, Burggraaf van Albi en Nîmes, en Ermengarde, Burggravin van Carcassonne, Béziers en Agde As opvolger van Burggraaf Albi een Nîmes deur sy vader, het hy ook die Burggraafskap van Carcassonne, Béziers, Agde en van Razès van sy moeder, Ermengarde, suster van die laaste Graaf van Carcassonne, Raymond Rogier, bekom. Hy het die Cité de Carcassonne in 1082 herower na 'n plundertog teen die ander aanspraakmakers, maar sy moeder het die burggraaf titel behou en het dit aan Raimond Berengarius III, Graaf van Barcelona belowe na die dood van sy vader Raymond Berengarius II. Maar Bernard-Aton het sy mag in die gebied gevestig. In 1093 het , Raymond Berengarius III mondig geword en gepoog om Carcassonne te herbekom. In 1101 het hy na die Heilige Land vertrek en het Raymond Berengarius III Carcassonne beset. Toe Bernard Aton in 1105 terugkeer het hy Carcassonne, Razès en Lauraguais teruggeneem.


Noord is een van die vier hoofwindrigtings. Die ander hoofwindrigtings is: oos, suid en wes. Noord is die teenoorgestelde rigting van suid, en dui die rigting van die Noordpool aan. Omdat daar vir rigtingbepaling dikwels van 'n magnetiese kompas gebruik gemaak word, en die kompasnaald nie presies na die noordpool wys nie, onderskei mense tussen die geografiese noord en die magnetiese noord. Daarnaas is daar ook 'n astronomiese noord soos volgens die sterre bepaal. Die geografiese noord of ware noord is die rigting van die geografiese noordpool. Dit is by benadering ook die astronomiese noord. Die magnetiese noord is die rigting op die horisontale vlak waarheen die magneetnaald van 'n magnetiese kompas wys. Die geomagnetiese noordpool is in die noorde van Kanada geleë, en is voortdurend aan die beweeg. Die kompasnaald sal as gevolg van plaaslike omstandighede nie presies na die magnetiese noordpool wys nie. Die afwyking tussen die geografiese en die magnetiese noord op die horisontale vlak word die magnetiese deklinasie of magnetiese afwyking genoem. Die astronomiese noord is die rigting van die hemelpool. Dit is by benadering die rigting van die Poolster. 'n Suidewind waai in 'n noordelike rigting.


LEED kan na een van die volgende sake verwys: Lae-energie elektrondiffraksie, studie wat die absorpsie van gasatome bestudeer. Leadership in Energy and Environmental Design, standaarde vir die omgewingsvriendelike en onderhoubare konstruksie van geboue.